Goizeko festa errematatzeko, Ordiziaren aurkako lehia bizia

Hernanik Ordiziaren aurka jokatuko du gaur 16:00etan Landaren. Derbia dela eta, Gipuzkoako errugbiaren festa antolatu dute Berriak merkatarien elkarteak eta Errugbi taldeak. Partidua hasi bitartean, ekintza ugari izango dira Plazan. Gainera, ligako partidua izateaz gain, Gipuzkoako Federazioko kopa ere jokoan izango da.

ERrugbi zaleek egun pasa ederra dute gaur Hernanin. Ordiziaren aurkako derbi erakargarria jokatzeaz gain, festa antolatu dute. Gipuzkoako errugbiaren festa izango da, hain zuzen, Berriak merkatarien elkarteak eta Errugbi elkarteak antolatuta. Horrez gain, gaurko partiduan, Gipuzkoako Federazioko kopa ere jokoan izango da.

Harrera udaletxean, bertso desafioa eta paella

Derbia arratsaldeko 16:00etan hasiko da Landaren eta bitartean, bi taldeetako zaletuak girotzeko, ekitaldi ezberdinak izango dira. Goizeko 11:30etan, harrera egingo zaie bi taldeei udaletxean. Ondoren, 12:00etan Plazan, bertsolari finenak zein herritako bertso eskolan dauden erabakiko da, Hernanikoan ala Ordiziakoan. Izan ere, bertso desafioa izango da Hernaniko selekzioaren eta Ordiziako selekzioaren artean. Bertsolariak honakoak izango dira. Hernanitik: Eñaut Martikorena, Unai Gaztelumendi eta Asier Azpiroz. Ordiziatik: Aratz eta Endika Igarzabal, eta Gorka Maiz.

Bertso saioaren ostean, paella ederra probatzeko aukera izango da. Eta tripa ondo beteta, Landarera jaisteko dei egin diete zaletuei. Zaletuen jaitsiera Urumea txarangak lagunduta izango da. Hitzordua 14:30etan jarri dute.

Berdinduta dauden bi talderen arteko lehia

Hernani eta Ordizia berdinduta daude puntutan. Biek 14 puntu dituzte. Hernanik partidu bat gehiago jokatu du orain arte eta bosgarren postuan dago hiru garaipen eta hiru porrotekin. Ordizia laugarren dago hiru partidu irabazita eta bi galduta. Bi taldeek bina bonus lortu dituzte. Lehia bizia espero da beraz, gaurkoan.

Fitxaketa berriak, Ordiziak

Ordizia hazten joan den taldea da. Lehengo urtean kopa etxera eraman zuen eta ligan bigarren geratu zen. Denboraldi honetan, iazko zenbait jokalari falta ditu, esaterako, Tom Parker edo Freeman eta harrobiko Julen Goia eta Mungia. Dena dela, taldean jarraitzen dute lan bikaina egin ohi duten hainbat jokalarik: Simpson, Kroll edota Huxford. Etxeko jokalariak ere badira: Iruarriz, Puyadena, Eulate... eta Aierbe kapitaina. Horrez gain, hainbat fitxaketa egin dituzte: Ignas Darkintis harroin (pilar) lituaniarra, Groenewal hirugarren lerrokoa, Sills azkarra eta Quarrie bigarren lerrokoa.

Kasta erakustera

Etxeko taldeak motibazio berezia du gaurko partidurako. Derbia, aurkari zuzena aurrez aurre, partidua etxean, festa eguna... Zaletuen aurrean, daukan kasta erakustera aterako da zelaira.

Sarrerak 10 euro balioko du. Errugbi elkarteko abonatuek dohainik izango dute sarrera.

EGITARAUA:

11:30etan, bi taldeei harrera udaletxean.

12:00etan, bertso desafioa Plazan: Hernaniko selekzioa vs Ordiziako selekzioa. Bertsolariak: Eñaut Martikorena, Unai Gaztelumendi eta Asier Azpiroz, Hernanitik. Aratz Igarzabal, Endika Igarzabal eta Gorka Maiz, Ordiziatik.

13:00etan, paella dastaketa Plazan.

14:30etan, zaleen jaitsiera Landarera Urumea txarangak lagunduta.

16:00etan, errugbi partidua Landaren: Hernani eta Ordizia aurrez aurre.


Larre baserriko senar-emazteak

1930 urtean jaio zen Maria Teresa Alberdi Amasa-Villabonako Larre baserrian. Antonio Unanue, berriz, Martutenen sortua da 1932an. Ordutik makina bat lan egindakoak dira biak ala biak. Oraindik, ordea, sasoirik eta umorerik ez zaie falta.

Tolosan elkar ezagutu eta gero, 1966an ezkondu ziren Antonio eta Maria Teresa Larre baserrira, 2006an monumentu historiko izendatu zuten baserrira hain zuzen. Sarrerako ate nagusiko arku zorrotzak Erdi Aroan eraikitako etxea izan daitekeela erakusten du. Horrez gain, atearen gainean dagoen harrizko poltsak ere badu bere historia: “San Inazio hemendik pasa zenean, bertan utzi zuen poltsa dela esaten du kondairak”, azaldu du Maria Teresak.

Haurtzaroa gogoan

Maria Teresak Villabonako mojen eskolan egin zituen oinarrizko ikasketak: “14 urte ingurura arte ibili nintzen bertan. Haurrak ginela, gogoratzen naiz nola joaten ginen mojekin Amasara paseatzera. Horrez gain, gogoan ditut Zorrodore eta Etxe-Ondon jolasean pasatako uneak”. Ikasketak amaitu eta gero, baserriko lanetan hasi zen, baina 20 urte ingururekin, bi urtez, Portu papertegian egin zuen lan. Ondoren, ordea, bere bizimodua baserriari atxiki zitzaion eta gaur arte.

Antonio, berriz, 12 urtera arte ibili omen zen eskolan: “Justukoa ikasi nuen. Umeak ginela, igandeetan, 15-20 lagun biltzen ziren gure etxean. Bazkal ondorenean pilotan eta kartetan jokatzen genuen”. Bizitza guztian, baserriko lanbidea ez den besterik ez du ezagutu Antoniok: “Betidanik baserrian ibili izan naiz lanean. Ikaragarri gustatzen zait. Lan asko egindakoak gara, baina nik ez dut inongo damurik. Baserririk gabe ezingo nuke bizi. Oraindik ere sasoiko nago eta horrek asko laguntzen dit”, azaldu du.

Korrikalari fina

19-20 urterekin korrikarako zaletasuna hartu zuen Antoniok: “Gure auzoan baziren bi anaia, eta haietako bat korrika ibiltzen zen. Soldaduskatik libratzeko korrika hastea gomendatu zidan. Nik hasieran ezezkoa eman nion, sekula ibili gabea nintzelako, baina egun batean entrenatzera irten ginen, izugarrizko izotzarekin; laguna bizikletan eta ni korrika. 30 kilometro inguruko ibilbidea egin genuen. Gustatu eta lasterketetan parte hartzen hasi nintzen”. Hernaniko lasterketa batean, inongo taldetako kide ez zela hartu zuen parte Antoniok. Nonbait, marka polita egin zuen eta Realeko taldetik deitu zioten. “Horrelaxe hasi nintzen Realean. Gainera, bertako kide izan nintzen bitartean futbol partida guztiak ikustera joateko aukera izan nuen, baina futbola gustuko ez nuenez, lehengusua bidaltzen nuen”. Korrikarako zaletasuna zela eta, hiru hilabeteko soldaduska egin zuen Gasteizen: “Soldaduska ona pasa nuen nik”, adierazi du irribarre artean. Soldaduskaren ondoren, herriko festetako lasterketan hartu zuen parte eta orduan, betirako utzi zion lasterketetan parte hartzeari. “Korrikaz gain, aingiretan arrantzan aritzeko izugarrizko afizioa nuen, lehengusuekin joaten nintzen Urumeara”.

Esne saltzaile

Maria Teresa urte askoan esne saltzaile lanetan ibilia da Amasa-Villabonan: “16 urterekin hasi eta orain dela hamar urte arte ibiliko nintzen, gutxi gora-behera. Goizeko 6:00ak aldera, trafiko gutxien zegoenean, karroa trastez beteta hartu eta autobia zeharkatzen genuen. Goizeko 8:00ak inguruan hasten nintzen banatze lanetan. Egunero-egunero banatzen genuen esnea. Esne fresko-freskoa izaten zen, jetzi berria”.

Dantza zalea

Antonio geldirik egon ezin duen horietakoa da, segan, lanean... beti mugimenduan. Oraintxe erdi gaixorik egona da, baina hala ere, berdin-berdin lanean jarraitu du: Intxorra aldatzen, zuhaitzak kimatzen, segan, ardiei kontu egiten... Gaztea zela, dantza saio ederrak egindakoa omen da: “Oialumera askotan joaten ginen. Hurrengo egunean korri egin behar eta, hala ere, berdin-berdin, geratu gabe ibiltzen ginen dantzan. Ikaragarri gustatzen zitzaidan sueltoan egitea. Astigarragako festetan suelto txapelketa batean hartu nuen parte. Nik Hernaniko Txalakakoa nahi nuen bikote moduan, baina sekula dantzan ibili gabekoarekin jarri ninduten eta ez genuen irabazi”, azaldu du.


Realak 3-0 irabazi du Levanteren aurka

Irudi ona eman du taldeak Anoetan, eta nagusitasunez gailendu zaio Levanteri. Xabi Prietok, Juanmik eta Canalesek egin dituzte golak.

Azken partidetako irudi kaskarra eta emaitza txarren bolada eteteko beharra zuen Realak, eta ongi bete du helburua. Talde txuri-urdina nagusi izan da zelaian, joko sendoa erakutsi du, eta 3-0 irabazi dio Levanteri. Garaipenari esker, azken asteetako joera aldatu du, eta urrundu egin du sailkapeneko jaitsiera postuetara hurbiltzeko arriskua.

Partida hasi eta hamar minutura egin du lehen gola errealak. Lukicek penaltia egin dio Agirretxeri —titular izan da bi urte baino gehiagoren ostean—, eta Xabi Prietok aurretik jarri du taldea.

Golarekin, Relak gora egin du eta arriskua sortu du Levanteren atean. Canalesek esuin hegaletik eginiko erdiraketa atean sartu du Juanmik 38. minutuan.

Bigarren zatian ere Reala izan da nagusi, eta, lehen zatian bezala, Canales izan da txuri-urdinen eraso jokoaren gidari. Jokalariak partida borobila egin du, eta horren adierazle 55. minutuan sartu duen gol ederra. Baloia kontrolatu du area barrua, Levanteko bi atzelariri izkin egin die eta bikain gurutzatu du azpitik baloia.

Garaipenarekin, sailkapenean gora egin du Realak, jaitsiera postuetatik urrunago. Horrez gain, Eusebio Sacristan entrenatzaileak adierazi du garaipenak indarra emango diola taldeari datorren ostegunean Salzburgoren aurka jokatuko duen Europa Leagueko kanporaketaren itzuliko partidarako.


Plazan dago hitzordua

Erroztarrak elkartzeko aitzakia ederra izanen da San Juan bezpera. 21:30ak aldera dute hitzordua jarria Nafarroa plazan. Sua piztu eta brasa eginda, urdaia, txistorra eta bestelakoak prestatuko dituzte. Eta mokadu eta mokadu artean, su gainean saltoan ariko dira.


PSE-EEk Aieteko anbulategia eraikitzeko eskatu du

Duela aste batzuk Aieteko bizilagunek bilera egin zuten, anbulategiaren kokalekua erabakitzeko. (Argazkia: Lide Ferreira)

PSE-EEk mozioa aurkeztuko du hil honetako udalbatzarran, Aieteko anbulategia eraikitzen hasteko eskatuz. Horrela, polemika alde batera utzi eta Aieteko bizilagunen beharrei erantzuna emateko eskatu du PSE-EEko zinegotzi Marisol Garmendiak.

Garmendiaren esanetan, Eusko Jaurlaritzak eta Udal Gobernuak alde batera utzi behar dituzte lur zatien inguruko polemikak, eta bizilagunen eskareei entzun: “Sortu duten polemikak ez du zentzurik, oinarrian biek berdina nahi dutelako, anbulategia egitea, hain zuzen ere. Beraz, lur zatien inguruan eztabaidatzeari utzi eta behingoz anbulategia egiteko eskatu nahi diegu”.

Aieteko bizilagunek duela aste batzuk egindako bileran anbulategia Caridad komentuaren aurreko lur zatian kokatzea erabaki zutela gogora ekarri du zinegotziak: “Osakidetzak gainera badu Eusko Jaurlaritzaren aurrekontua eraikina egiten hasteko; beraz, ez dakigu zergatik itxoin duten lau urte hauek behar hori asetzeko”.


PPk EAErako 'berezko nortasuna' adosteko bilera egingo du irailean

Bilera Donostian egingo dute irailaren 13 eta 14an. PPk "argi eta garbi" zehaztu nahi du bere jokabide politikoa eta EAErako proiektua.

Alfonso Alonso EAEko PPko presidenteak jakitera eman duenez, irailean bilera egingo dute alderdiaren mezua "gaurkotzeko" eta EAEn popularrek izan behar duten "berezko nortasuna" zehazteko eta nazionalismoei "indarrez" aurre egiteko.

Bilera Donostian egingo dute irailaren 13 eta 14an; bertan, PPk "argi eta garbi" zehaztu nahi du bere jokabide politikoa eta EAErako proiektua, herritarrek "erabilgarritzat eta beharrezkotzat" jo dezaten alderdia.

"Zentro eskuindar konstituzionaleko erreferente bakarra gara EAEn", azpimarratu du Alonsok.

PPk Ciudadanos eta Vox alderdiekin abiatuko dituen elkarrizketen harira galdetuta, Alonsok esan du "ez dela gauza bera Ebro hegoaldean edo Ebro iparraldean egingo diren elkarrizketak, iparraldean Vox ez dagoelako, eta ez zaiolako espero".


Tailerra: Musikoterapia (I)

Foru Liburutegian, ekainaren 2tik 23ra arte

TAILERRA: MUSIKOTERAPIA (I)

Irakaslea: Aranzazu Calleja

Datak: ekainaren 2tik 23ra arte (ostiralero)

Ordutegia: 18:00-20:00

Tokia: Foru Liburutegia, 2. solairua (Hitzaldi Aretoa).

Hizkuntza: gaztelera

Izena emateko epea: maiatzaren 17tik 31ra arte (epea 17an 8:30etan irekiko da)

Izena emateko prozedurak: Foru Liburutegian bertan ala webguneko formularioren bidez

Gehienez: 20 pertsona (hurrenkeraz)

Programa: deskargatzeko, klikatu hemen

Foru Liburutegira sartzeko NANa, pasaportea edota Liburutegiko Txartela aurkeztu behar da.


Gaur da Jabi Agirreren aurkako epaiketa Espainiako Auzitegi Nazionalean

Azpeitiar presoari, ETAko talde bati laguntzea eta etxean armak edukitzea leporatzen diote

2003an atxilotu zuten eta Frantzia eta Espainiako kartzeletan egon da preso

Gaur epaituko dute Jabi Agirre azpeitiar presoa Madrilen, Espainiako Auzitegi Nazionalean. 10:00etan hasiko da haren kontrako epaiketa. 2003ko urtarrilaren 17an atxilotu zuten Agirre, Bourges herrian (Frantzia), Xabier Etxeberria azpeitiarrarekin batera, ETAko kidea izatea egotzita.

Jabi Agirrek 2001 urteko urrian aldegin zuen Azpeititik, eta ETAko talde bati laguntzea eta etxean armak edukitzea leporatzen dio Espainiako Auzitegi Nazionalak.

2008 bukaeran Espainiara

Jabi Agirre 2003ko urtarrilean Frantzian atxilotu zutenean, Fleury Merogis espetxean sartu zuten preso. 2008ko azaroaren 8an bete zuen Frantziako Justiziak 2004an ezarritako zigorra -zortzi urteko kartzela zigorra jarri zioten-, baina Espainiako Auzitegi Nazionalak euroagindua eskatu zuen, eta 2008ko abenduaren 2an Frantziatik Espainiara eraman zuten. Ordutik, Espainiako Justiziaren esku dago. Santiago Pedraz Auzitegi Nazionaleko epailea izan zen euroagindua eskatu zuena. Orduan, Espainiaratzea salatzeko manifestazioa ere egin zuten hainbat lagunek Azpeitian.

Frantzian espetxeratuta eduki zuten bost urte horietan hainbat kartzelatan eduki zuten preso:, besteak beste: Fleuryn, La Santen, Moulinsen, Fresnesen eta Poisin. Espainiaratu zutenean Soto del Realen sartu zuten preso, eta ordutik Aranjuez eta Ocaña I kartzeletan eduki dute preso.

Azpeitiko presoak, deportatuak eta iheslaria

Presoak

- Juan Karlos Arruti. (Paterra) Paterra) Cordobako (Espainia) kartzelan daukate preso, Azpeititik 780 kilometrora. 1989ko irailean atxilotu zuten.

- Gotzon Aranburu. Villenan (Herrialde Katalanak) preso, 760 kilometrora. 2002ko abenduan atxilotu zuten.

- Xabier Etxeberria. (Txapi). 2003ko urtarrilean atxilotu zuten, eta 2009ko maiatzean Espainiaratu egin zuten. Soto del Realean (Espainia) dago preso, 420 kilometrora

- Jabi Agirre. 2003ko urtarrilean atxilotu zuten Frantzian, eta 2008ko abenduaren hasieran Espainiaratu egin zuten. Soto del Realean (Espainia) dago preso, 420 kilometrora.

- Joseba Segurola. Osnyn (Frantzia) preso, 880 kilometrora. 2005eko martxoan atxilotu zuten.

- Iker Iparragirre. Bois D'Arcyn (Frantzia) preso, 910 kilometrora. 2007ko uztailean atxilotu zuten.

Deportatuak

- Inaki Etxarte. Kuban deportatuta.

- Maria Angeles Artola. Venezuelan deportatuta.

Iheslaria

- Juan Manuel Bereziartua. (Pakea)

Askatasunaren weba: www.askatu.org


Lan-istripuen 'gaitzarekin' bukatzeko eskatu dute sindikatuek

Lan-istripuekin amaitzeko eskatu diete LAB, ELA, STEE-EILAS eta Hiru sindikatuek politikariei. Elkarretaratzea egin dute Nafarroako Gobernuaren Lan Departamentuaren aurrean.

Lan-istripuen “gaitzarekin” bukatzeko eskatu diete LAB, ELA, STEE-EILAS eta Hiru sindikatuek politikariei. Sindikatuek elkarretaratzea egin dute Funesen, astelehenean, hildako bi beharginen senitartekoei elkartasuna adierazteko.

"Lan-istripu gehiagorik ez! Prekarietatea hiltzailea" lelopean elkarretaratzea egin dute Nafarroako Gobernuaren Lan Departamentuaren aurrean, Iruñean.

Igor Arroyo Nafarroako LABen bozeramaileak salatu duenez, Enplegu Departamentuan “erantzukizuna duten eta izan duten alderdiak daude, UPN, PSN edo PP esaterako”. “Aurreko heriotzekin” Nafarroan egin ez bezala, alderdi horiek hauteskunde-kanpainako ekitaldiak bertan behera uztea erabaki zuten “hipokresia politikoaren ariketa batean”, kritikatu duenez.

Lan-istripuek “zergatiak” dituztela esan du Arroyok. Zentzu horretan, Nafarroan eta Espainian “hildakoen batez bestekoa bikoizten” dela salatu du LABeko bozeramaileak. “Prekarizazioa eta esplotazioa basatia” salatu ditu Arroyok. “Segurtasun neurrien gabezia” kritikatu du.

“Alarmarako datuak”

Bestalde, “alarmarako bi datu” daudela ziurtatu du Mitxel Lakuntza Nafarroako ELAren arduradunak. Lakuntzaren hitzetan, “hilabete eta erdian bost langile hil dira Nafarroan”. Gainera, “ezbeharren kopurua Foru Erkidegoan gora” egiten ari dela ohartarazi du.

Lan-istripuen atzean “egiturazko arrazoiak” daudela errepikatu du ELAko ordezkariak. Besteak beste, “azpikontratazioa, behin-behinekotasuna, aldi baterako kontratuak eta erabateko prekarizazioa”, aipatu ditu Lakuntzak.

Funeseko lan-istripuaren “erantzukizunak amaierara arte ikertzeko eta eramateko” eskatu du Lakuntzak. Azkenik, “aldaketa politikoak” eskatu dizkie ELAko ordezkaritzak laneko osasunaren arduradunei.


Lander Garrori eta Pello Reparazi egiteko galderak jasoko ditu Maxixatzenek

Hilabete baino gutxiago falta da Maxixatzenen aurtengo Maiatzeko Lorak loratzeko, eta hasiera emateko ETB1eko 'Euskalonski' saioko kideak izango ditugu maiatzaren 8an, Elkargunean, 19:00etan. Lander Garro saioko zuzendariak eta Pello Reparaz aurkezle-bideratzaileak solasaldian erantzungo dituzten galderak bilduko ditugu atal honetan.

Lander Garro (Errenteria, 1975) idazlea, argazkilaria eta bideogilea da. Hainbat liburu idatzi ditu errenteriarrak, hala nola, 'Orain galdera berriak ditut' narrazio liburua, 'Kontrarioa' eta 'Haginetako mina' eleberriak eta 'Ez merkeenak! bai onenak!. Argia euskal publizitatea abian' saiakera liburua. Egun 'Euskalonski' saioko zuzendaria da Garro.

Pello Reparaz (Arbizu, 1990) da 'Euskalonski' saioko aurkezle-bideratzailea. Astero-astero munduko hiriren batera joan da bertako istorioak biltzera. Euskara eta musika ardatz hartuta, munduan barrena ibili da atzerrian bizi diren euskaldunak aurkituz. Kanpoan bizi diren euskaldunen istorioak erakutsi ditu Reparazek. Zergatik joan diren atzerrira, nola bizi diren bertan... Pertsonaia bakoitzak bere istorioa azaldu du musika kutsua duen saioan.

Garro eta Reparaz Azkoitian izango dira. Maiatzaren 8an Elkargunean izango den solasaldian erantzuteko, bidali galderak maxixatzen@maxixatzen.eus helbidera edo gehitu erantzuna artikulu honen behean, galdera publikoki luzatuz.

Pello Reparaz aurkezle-bideratzailea. (Argazkia: pelloreparaz.com)


Jaurlaritzak murrizketak finkatu nahi dituela dio ELAk

Indar progresistei dei egin die, Jaurlaritzak irakurraldi bakarrarekin atera nahi duen legea arbuiatzeko. Gastu arauaren ondorioak gaitzetsi ditu beste behin

Aurrekontu berrien faltan, Eusko Jaurlaritzak modu berezi bat erabiliz eguneratu nahi ditu zenbait gastu 2019. urte honetarako. Hainbat iturriren arabera, hiru gai —Jaurlaritzako langileentzako soldata igoera, diru sarrerak bermatzeko errentaren igoera, eta itunpeko eskolen finantzaketa— lege proiektu berean bateratzea erabakiko du datorren asteko Gobernu Kontseiluan. Eusko Legebiltzarrak lege hori —hiru gaiak— irakurraldi bakarrean eztabaidatu eta bozkatzea da Jaurlaritzaren asmoa, nahiz eta oposiziotik zalantzan jarri den prozedura.

ELAk ere gaitzetsi du Jaurlaritzaren jokabidea, agiri batean; are gehiago «atzera bota zizkioten aurrekontuen zenbait puntu gauzatzeko» denean. Aurrekontu haiek, sindikatuaren aburuz, murrizte politikaren jarraipena zekarten, gastu araua bete egingo zela jasotzen zutelako. Arau horren arabera, berdin du ekonomia eta zerga bilketa zenbat hazi diren, administrazioen 2019rako aurrekontuak ezin dira %2,7 baino gehiago handitu. ELAk uste du arau hori betetzen jarraituta «murrizketei jarraipena» ematen zaiela; «hazten ari diren beharrizan sozialak ez dira osatzen» eta zerbitzu publikoen kalitatea «gero eta kaskarragoa da».

DSBEaren inguruan

Sindikatuak zehaztu du lege proiektu horren inguruan funtzionarioentzako aipatzen den %2,25eko soldata igoera ez dela inongo negoziazio mahaitan erabaki, eta administrazioetako langileek azken urteetan %13ko galera izan dutela erosteko ahalmenean.

Era berean, ELAk gogoratu du diru sarrerak bermatzeko errenta lanbide arteko gutxieneko soldatari lotuta dagoela legez —pertsona bakarrarentzako errentak gutxieneko soldataren %88 izan beharko luke eta %100koa pentsiodunen kasuan—, eta salatu du Jaurlaritzak horri «muzin egin» diola «behin eta berriz».

Bestalde, sindikatuak uste du onartu gabeko aurrekontu haietan hezkuntzarako diru gutxi aurreikusten zela. Hazkunde «urria» sendotu egingo du kontzertuak handitzeak, eta baita egoera okertu ere, eskola publikoek diru gutxi hori ere ez dutelako izango. Indar progresistei dei egin die ELAk, lege proiektua arbuia dezaten.


Grenetek Parisen Lurralde erreformarekiko ziurtasunak eskatu ditu

Parlamentuan Ipar Euskal Herriari berezitu zaion Pays egitura mantentzearen ziurtasunak eskatu ditu

Jean Grenet diputatuak Frantziako parlamentuan, lurralde erreforma dela eta, Ipar Euskal Herrirako ziurtasunak eskatu zituen asteartean. Bertan, Pays antolaketa berezituaren iraupena segurtatu nahi izan zuen. Egituraketa berezitu horretan kokatzen dira Garapen Kontseilua eta Hautetsien Kontseilua. Tokiko erakundeetako Philippe Richert ministroa ez zenez han, Osasunaz arduratzen den Nora Berra estatu idazkariak erantzun zion; «Euskal Herriari dagokionez, pays egituraketaren mantentzea nabarmena da».

Kudeaketa baretua

Grenetek azpimarratu zuen kudeaketa hori originala eta dinamikoa izateaz gain «baretua» ere badela. Eta egitura horrek «hautetsien eta gizarte zibilaren arteko lotura segurtatzen duela». Haren iritziz, Ipar Euskal Herria aintzindaria izan da kudeaketa mailan, 1997an Pays sortu zenetik.


60 zuhaixka landatu dituzte ikasleek Majori inguruan

Urdanetakoak landaketan.

Jakintza Ikastolako eta Urdaneta ikastetxeko LHko 6. mailako ikasleek 60 zuhaixka landatu dituzte gaur eguerdian Oianguren institututik Majori kiroldegira doan bidegorriaren ertzeetan. Udal lorazainen laguntza izan dute horretarako. Gurbitz, ezpel eta gorosti landareak dira aldatu dituztenak. Azken bi landare horiek EAE Euskal Autonomi Erkidegoko espezie mehatxatuen katalogoan sartuta daude, eta interes bereziki babes maila dute. Urdanetakoak izan dira aitzurrak hartu eta landaketekin hasten lehenak, eta ondoren Jakintzakoen txanda izan da.

Jakintzakoak landaketan.

Ordiziako Udalak urteak daramatza udalerriko berdeguneetan bertako zuhaitz espezieen landaketak egiten. Iaz, esaterako, 60 ezpel landare aldatu zituzten Oreja parkean bi ikastetxe horietako ikasleek. Ordiziako Udaleko Agenda 21 eta Mugikortasun delegazioaren ekimena da herriko parkeetan eta berdeguneetan halako landaketak egitea.


Hezkuntza eraldatzen

Nola antolatzen gara? Espazioak, denbora...haurrren erritmoak


Luzatu egin dute Beldur Barik programaren barruko bideogintza tailerrerako izen-emate epea

Hilaren 6ra arte eman daiteke izena ikus-entzunezkoak egiteko tailerrean. Parte hartu nahi dutenek beldurbarikazpeitia@gmail.com helbidera mezu bat idatzi behar dute. Emakundek antolatutako lehiaketaren helburua da gazteen artean indarkeria sexista saihestea.

Urriaren 6ra arte luzatu dute Beldur Barik programaren barruan antolatutako bideogintza tailerrean izena emateko epea. Saiorako izena beldurbarikazpeitia@gmail.com helbidera idatzita egin behar da. Mezuan taldearen izena, taldekideen izen-abizenak eta horien jaiotze datak, horien ikastetxearen izena eta maila, herria eta e-posta helbide bat zehaztu beharko dituzte izena eman nahi dutenek.

Ikastaroan parte hartzen dutenek, bideoak nola egin eta horieta Beldur Barik jarrerak nola erakutsi ikasiko dute.

Bideogintza tailerraren helburua da gazteak banaka edo taldeka elkartu, eta sormena eta teknologia berriak erabiliz ezberdintasun egoerei eta indarkeria sexistaren adierazpenei nola aurre egin erakustea, ikus-entzunekoen bidez.

Lehiaketan 12 eta 26 urte bitarteko gazteek har dezakete parte, eta adinaren arabera bi kategoritan banatuko dira parte-hartzaileak. Alde batetik, 12 eta 17 urte bitarteko gaztetxoak, eta, bestetik, 18 eta 26 urte bitartekoak.

Iaz jarri zuten martxan Emakundek kudeatzen duen Beldur Barik programa herriko ikastetxeetan.


Altzako zazpi sendik etxetik kanpo igaro dute gaua lur luizi baten eraginez

Altzako zazpi sendik etxetik kanpo igaro behar izan dute gaua Jolastokietan izandako luizi baten eraginez. Bi eraikin hustu behar izan dituzte goizeko ordubatetan izandako gertakariaren ondorioz, bizilagunen segurtasuna bermatze aldera. Suhiltzaileak eta Udaltzaingoa bertara hurbildu dira, lur luizia dela-eta. Lehen azterketa egin eta gero, Jolastokietako 14. zenbakiaren ondoan dauden bi eraikinak hustea erabaki dute. Ez da lehen aldia halako zerbait gertatzen dela Altzako inguru honetan, Errege bezperan ere lur luizia izan baitzen.

Egunean zehar egingo dituzten azterketen ondorioz erabakiko dute bertako bizilagunak euren etxeetara itzultzen diren edo ez.


LABentzat, sindikalismoaren erronka nagusia Euskal Herriak bere bidea egitea da

Herri proiektu bat egiteko aukera badagoela esan du Etxaidek Martin Ugalde foroan, «herri borondatea badagoelako»Bitarteko publikoak kentzeak laster «kolapso ekonomikoa» ekarriko duela dio

Krisi honen aurrean Euskal Herriak bere bidea egiten duela ziurtatzea. Ainhoa Etxaide LABeko idazkari nagusiaren esanetan, hori da sindikalgintza abertzalearen erronka. Espainia eta Europa, hartu dituzten murrizketa neurriekin, Euskal Herriaren herri proiektua txikitzen ari direla azaldu du. «Olatu handien artean dagoen ontzi txikia gara. Errazena eta logikoena hondoratzea litzateke, beste aukera da gure bidea egitea».

Hain zuzen, sindikalgintza abertzalearen erronkei buruz hitz egin zuen, atzo, Etxaidek, Martin Ugalde Foroan. Nazioartean gertatzen denetik abiatuta, Euskal Herriak herri gisa eman beharreko erantzuna eta egin beharreko bidea izan ditu aztergai, alternatibak eta aldaketak non dauden eta noren eskutik etorri behar duten aipatuz.

Gaur egungo krisia ez dela finantza krisi hutsa nabarmendu du, kapitalismoaren krisia baizik. Etxaideren iritziz, horregatik da hain beharrezkoa herri bezala aurre egitea, eta bide propioa lehenbailehen hartzea. Mundu mailan, hegemonia krisia dagoela dio, potentzia berriek ere, BRIC herrialdeek kasu, pastelaren zatia nahi dutelako, eta batzuk aberasteko, besteei kendu behar zaielako. Europako Batasunaren proiektuak ere huts egin duela azaldu du, «baliabide publiko guztiak finantza sistemaren eta multinazionalen esku utzi direlako».

Etxaideren arabera, herrialde batzuk zama bihurtu dira Europarentzat. Espainia da horietako bat. «Ez du sistema produktiboan inbertitu eta ez du gizarte ongizatea zaindu». Argi du erreskatatu egingo dutela, eta diru publikoarekin egingo dela. «Bitarteko publikoekin hazkunde ekonomikoa ekarri behar luketen politikak egiteko gaitasuna kentzeak kolapso ekonomikora garamatza». Erabaki guztiak multinazionalen eta finantza sistemaren mesedetan hartu direla esan du. «Euskal Herrian egitura ekonomikoaren %90 enpresa ertain eta txikiak dira. Ez du inolako logikarik egingo dutenak, baina eremu guztietan nabarituko dira ondorioak». Bide propioa egiteko aukerak badaudela gaineratu du, oinarrizko elementua badagoelako: herri borondatea.

Zailtasunak zein diren ere aipatu du. Herri estrategia edo diagnostiko falta da horietako bat. «Bakoitza bere eremuko ondorioak aztertzen ari da, baina alternatiba estrategiko orokorra beharrezkoa da». Marko juridikoa da sindikatuak ikusten duen beste oztopoetako bat. Era berean, subjektuak nor izan behar diren ere ez dagoela argi dio. «Herri ariketa egiteko akordioak behar dira, eta orain ez dira existitzen. Bide hau bultzatzen dugunon arteko akordioak behar ditugu, eta bultzatzen ez dutenak ere bide honetara erakarri behar ditugu». Patronala, finantza sistema eta erakundeak subjektu izatea ezinbesteko ikusten du sindikatuak.

Aitortu du sindikalgintza abertzalearen adostasun falta ere arazo izaten ari dela. «Lau greba orokor egin direnean, langileei esan behar zaie bildu ditugun indarrak non jarri ditugun, eztabaida hori ez egiteak apurtu du gehiengo sindikala. Ez gara gai sindikalgintza abertzaleak zein bide hartu behar duen eztabaidatzeko».

Sindikatuek akordioak eraiki behar dituztela adierazi du, eta estrategia eraginkor bat eskaini ahal izateko, proiektu baten baitan kokatu behar direla akordioak. «Herri proiektu bati erasotzen ari zaizkio, eta herri proiektuarekin erantzun behar zaio. Esparru bakar bat ere ez da gai bere kasa alternatiba bat eskaintzeko». Sindikatuak ez badira gai euren artean ados jartzeko, gainerako alorrekin akordioak lortzea are zailagoa izango dela dio. «Estrategia bat definitu behar dugula, hori da arazoa. Aldarrikapenak partekatzen baditugu, gai izan behar genuke bidea partekatzeko». LABek aliantzetarako eskua luzatuta duela adierazi du Etxaidek, eta hori jarriko duela mahai gainean VIII. Biltzar Nagusian ere.

Kongresua, bi aste barru

Hain zuzen, bi aste barru, ekainaren 21ean eta 22an, izango da LABen biltzarra, Barañainen (Nafarroa). Lau urtean behin egiten du kongresua, eta ezustekorik ezean, berriro ere idazkari nagusi hautatuko dute Etxaide. Han definituko dituzte datozen urteetan antolaketan nahiz eremu politiko-sindikalean izango dituzten lehentasunak ere. Aurkeztuko duen txosten politiko sindikalean, besteak beste, eredu sozioekonomiko berri bat eraikitzeko premia, sindikatuen parte-hartzearen garrantzia eta akordioen beharra aldarrikatuko ditu.

Indartuta iritsiko da sindikatua VIII. Biltzar Nagusira. Hiru urtean 4.000 afiliatu gehiago lortu ditu, hau da, %11ko igoera izan du.

Hitzaldiaren bideoa, hemen ikusgai.

www.berria.info


Agirre lehendakariari egindako azken koadroa eman diote EAJri

EAJk atzo dohaintzez jaso zuen Jose Antonio Agirre Getxoko alkateari eta Eusko Jaurlaritzako lehenengo lehendakariari bizirik egindako azken koadroa. 1959koa da margolana eta Caracasen egin zuen Peli Irazabalek; Venezuelan bizi eta pinturarako zaletasun handia zuen euskal medikuak. Bere semeak, Jon Irazabalek, pintura eman zion Andoni Ortuzar Euzkadi Buru Batzarreko presidenteari.

Ekitaldi xumea izan zen, baina aldi berean, hunkigarria; Jon Irazabalen emaztea, Ana Goikolea, eta Iñaki Anasagasti ere egon ziren. Anasagastiri esker egin ahal izan da ekitaldia, bitartekari lanak egin dituelako, EAJren iturriek adierazi dutenez. Hori izan da, hain zuzen ere, Peli Irazabalen alargun Bedite Zabalaren azken nahia. Izan ere, iragan abuztuan zendu zen 92 urte zituela.

Irazabalek Ortuzarri azaldu zion Agirreren eta koadroaren egilearen arteko harremana. "Nire ama, Bedite Zabala Otaola, Maria Zabala Aketxeren lehengusina zen –Jose Antonio Agirreren emaztea, hain zuzen-. Horri esker margotu zuen nire aitak koadroa”. Margolanaren ematea oso data berezian ahalbidetu da; izan ere, etzi, barikua, Eusko Jaurlaritzaren sorreraren 80. urteurrena ospatuko da. Ortuzarrek EBBko bulegoan eskegi du koadroa.


Bartomeu eta Rosell akusatuen aulkian eseriko dira

Fiskaltzak bi urte eta hiru hilabeteko espetxe-zigorra eskatu du Bartomeurentzat eta zazpi urte eta erdikoa Rosellentzat.

Josep Maria Bartomeu Bartzelonako presidentea eta Sandro Rosell presidente ohia akusatuen aulkian eseriko dira, Jose de la Mata Auzitegi Nazionaleko epaileak hala erabakita. Neymarren fitxaketan 13 milioi euroko delitu fiskala leporatu diete.

Fiskaltzak bi urte eta hiru hilabeteko espetxe-zigorra eskatu du Bartomeurentzat eta zazpi urte eta erdikoa Rosellentzat. Gainera, biek eta Bartzelonak pertsona juridiko gisa, 62,6 milioi euro baino gehiagoko kalte-ordaina ordaindu beharko dute.


Ekintza ugari bilduko dira elkartasun hilabetearen azken txanpan

Martxoa Trintxerpeko sutean kaltetutako herritarren aldeko elkartasun hilabetea izan da Errenteria-Oreretan, eta hilabetea bukatzear denean, ekintza ugari pilatuko dira asteburu honetan.

Hasteko, larunbatean diru bilketa egingo dute auzo guztietan, 10:00etatik 14:00etara. Giroa jartzen izango dira Oarsoirriak taldeko batukada, Lagunak txaranga, Amulletako Danbor Kofradia, Mundo Animado eta Aljarafe eta Monfragueko abesbatzak.

Arratsaldean, haurrentzako elkartasun jaia izango da batetik, eta bestetik, Euskaldarrak elkarteak prestatutako txekorra dastatzeko aukera izango da. Azkenik, kontzertua izango da, Madalenaren basilikan.

‘Herritmo’-rako sarrera, agortuak

Kukai dantza konpainia, Oreka TX eta Kalakan hirukotearen Herritmo ikuskizuna izango da asteburuko ekitaldirik garrantzitsuenetako bat. Ikuskizunerako sarrerak, hasteko, agortu dira. Igandean izango da, 18:30an, Galtzarabordako kiroldegian.


Iturmendi korrikalarien topaleku

VII. Aitzkozar Herri Krosa jokatuko da bihar. 17:00etan kategoria txikikoak ariko dira, eta 18:30ean nagusiak. Lasterketak Sakanako VII. Atletismo Kopa mustuko duIaztik hasita Iturmendiko Aitzkozar elkarteak eta Bakaikuko Bakarrekoetxea elkarteak elkarrekin antolatzen dute Aitzkozar Herri Krosa. Bada, aurten 7. edizioa izanen du aipatu lasterketak eta Iturmendiko Arrano Beltza plaza izanen du irteera eta helmuga. Bi elkarteek Dantzaleku Sakana klubaren laguntza izanen dute antolakuntzan eta hainbat entitate eta komertzioen babesa. Bihar jokatuko da proba, ekainaren 18an, larunbatean. Lasterketak Sakanako VII. Atletismo Kopa-Lasa Kirolak Saria mustuko du, koparako puntuagarria izango den lehen lasterketa izango baita. Aipatutakoaz gain beste hiru lasterketek puntuatuko dute koparako: Ergoienako VI. Birak (irailak 17), Sakanako XI. Herri Lasterketak (urriaren 23an) eta Altsasuko Barricarteren Oroimenezko Oinezko Lasterketak (abenduak 8). Kategoria txikiak eta proba nagusiaGazteenek emanen diote hasiera Iturmendiko lasterketari, arratsaldeko 17:00etan. Aurrebenjaminek 450 metroko ibilbidea edukiko dute egiteko, benjaminek 560 metro, kimuek 800 metro, haurrek 1.600 metro eta kadeteek 2.400 metro. Proba hauek guztiak herrian eginen dira, beti ere Iturmendiko plaza ardatz dutela. Gaztetxoenen lasterketek proba nagusiari eginen diote lekua. 18:30ean du hasiera ordua gazte, heldu eta beteranoen mailako lasterketa nagusiak. Korrikalariek Iturmendiko plazan emanen diote hasiera lasterketari. Iturmendi eta Bakaikuko herri eta dermioen artean markatutako 4.050 metroko ibilbideari buelta bakarra emanen diote gazteek, eta bi buelta heldu eta beteranoek. Beraz, azken hauek 8.100 metro egin beharko dituzte denera. SariakAipatzekoa da lasterketa bukatzen duten korrikalari guztiek saria jasoko dutela. Lasterketa nagusiko kategoria bakoitzeko hiru lehenengoek, gizon nahiz emakumeek, 150 €, 100 € eta 50 euroko saria eta trofeoa jasoko dute, eta maila bakoitzeko hiru lehenek trofeoak. Behe mailan ere trofeoak banatuko dira. Parte hartzen duten korrikalari guztiek oparitxoa jasoko dute. Eta eguna borobiltzeko, antolatzaileek askaria antolatu dute korrikalari guztiendako. Iaz 73 korrikalari aritu ziren proba nagusian eta Patxi Orofino iruindarra nagusitu zen. Hirugarrena eta lehen sakandarra Raul Audikana izan zen. Emakumezkoetan Araiako Joanna Corcherok ez zuen areriorik izan. Jone Pelaez altsasuarra izan zen lehen sakandarra. Izena ematea zabalikAurrez izena emateko aukera dago, 948 562 034 edo 606 398 802 telefonoetan edo www.dantzalekusakana web orrian. Lasterketa egunean bertan, proba hasi baino ordu bat lehenago ere, inskripzioa osatzeko aukera izanen dute korrikalariek Iturmendiko Aitzkozar elkartean. Egunean bertan izena ematen dutenek 5 € ordaindu beharko dute. DYAk proba jarraituko du. Kategoriak eta distantziak17:00etan: aurrebenjaminak (410 m)17:15ean: benjaminak (540 m)17:30ean: kimuak (820 m)17:45ean: haurrak (1.640 m)18:00etan: kadeteak (2.460 m)18:30ean: gazteak (4.050 m)18:30ean: seniorrak, nagusiak eta beteranoak (8.100 m)


Ikastetxe publikoetako langileen erdiek egin dute greba Araban, Bizkaian eta Gipuzkoan

Ikastetxe guztien %47 aztertuta, Eusko Jaurlaritzak jakinarazi du langileen ia erdiek bat egin dutela grebarekin. Osakidetzan, ia %12koa izan da parte hartzea.

Martxoaren 8ko greba deialdia sare publikoan izaten ari den eraginari erreparatzen ari da Eusko Jaurlaritza, eta zabaldu ditu Hezkuntza eta Osasun sailetako parte hartze datuak. Orain artean, eta Arabako, Bizkaiko eta Gipuzkoako ikastetxeen %47ren gaineko informazioarekin, 4.755 langilek egin dute bat grebarekin; hau da, aztertutako ikastetxeetako langileen %48k. Irakasleak, hezkuntza laguntzako espezialistak eta Hezkuntza sailaren menpeko bestelako langileak hartu dituzte kontuan neurketarako.

Haurreskolak Partzuergoan, eskola guztien gaineko informazioa jasota, hiru langiletik bik egin dute greba (%66). Datu horiek guztiak greba deialdiarenak dira, Jaurlaritzak ez baitu ordukako geldialdien jarraipenik egin.

Osakidetzako osasun azpiegituretan apalagoak dira grebaren eraginaren inguruko datuak: guztira, ia langileen %12k egin dute greba. Lurraldeka, %12k Araban, %11k Bizkaian, eta %13k Gipuzkoan. Lan kategorietan banatuta, sendagileen %6k egin du bat grebarekin; erizainen %15ek, eta gainerako osasun langileen %14k.

Mobilizazioak NUPen

Klaseak bertan behera geratu dira EHU Euskal Herriko Unibertsitateko fakultate askotan, eta NUP Nafarroako Unibertsitate Publikoan ere grebarekin bat egin dute zenbait ikasle eta langilek. Ikas komunitateko 150 kide inguruk hartu dute parte unibertsitate kanpoan egin dituzten ekintzetan: poemak irakurri, eta kalejira egin dute. Gainera, alderdi politikoei eskatu diete "zorroztasunarekin" lan ditzatela berdintasun politikak, eta utz diezaietela "akademiako literatura espezializatuari eta generoaren inguruko adituei" eztabaida horiek argitzen.


Gabon Gau eguna Zumaian

Olentzeroren jaitsiera menditik (Baleike.eus).

Gabon Gau egunak hainbat argazkirako aitzakia eman zuen: ikastetxeen kalejira goizean eta Gabon koruarena arratsaldean, haurrak naximenduekin, Olentzeroren jaitsiera menditik, Gabon abestien lehiaketa, jaiotza eta abar luze bat. Egunak emandakoa argazki hauetan jasotzen saiatu gara.

Argazki bilduma ikusteko: Baleike.eus


Gaztetxo sahararrak etxean hartzeko dei egin du Herriak

Oporrak bake giroan egitasmoaren baitan uda sasoian Durangaldera etorriko diren neska-mutiko sahararrak etxean hartzeko deia egin du Herria auzo elkarteak.

'Oporrak bake giroan' egitasmoaren baitan uda sasoian Durangaldera etorriko diren neska-mutiko sahararrak etxean hartzeko deia egin du Herria auzo elkarteak.

Zazpigarrenez etorriko dira Tindufeko errefuxiatuen kanpamenduetan (Argelia) bizi diren 7 eta 12 urte bitarteko gaztetxook, eta eskualdean egingo duten egonaldian —uztailaren lehenengo astetik irailaren lehenengora — bizi dituzten baldintza gogorretatik deskantsua hartzeko aukera izango dute. Herritarren Arretarako Zerbitzura eta Herria auzo elkarteko tabernara jo daiteke eskaria egitera. Informazio gehiagorako: 655 711 100.


Baserritarrak eta artzainak galaz jantziko dira bihar Ordizian

Aurtengoa, gazta lehiaketaren 44. edizioa izango da eta 55-60 gaztandegik parte hartuko dute. Gaztaren DNA froga egiteko aukera gehitu dute lehiaketaren oinarrietanAurreko urteetan bezala, egitarau oparoarekin iritsi dira Ordiziako Euskal Jaiak, baina guztien artean, bihar, asteazkena egingo den aparteko azoka eta latxa edo Karrantzako ardiaren esne gordinez egindako gazta lehiaketa nabarmendu zituzten, atzo, Donostian, Foru Aldundian egindako agerraldian. 44. edizioa du aurten gazta lehiaketak eta berrikuntzaren bat edo beste ere izango du.Pasa den larunbatean Ordiziako Emaneurre taldeak antolatutako kuadrillen arteko herri kirol txapelketarekin hasi dira aurtengo Euskal Jaiak. Igandean berriz, jubilatuen eguna ospatu zuten. Hala ere, biharkoa izango da egun handia. Ordiziako azoka galaz jantziko da eta baserritarrek jasotako uzta onenak jarriko dituzte erakusgai eta salgai. Horrez gain, goiz osoan zehar, era guztietako lehiaketak, erakusketak eta enkanteak ikusi ahal izango ditu Ordiziara gerturatzen denak.Xabier Arrutik, Nekazaritza eta Landa Garapen Zuzendariak, biharkoa «artzaintza eta orokorrean, lehenengo sektorea balioan jartzeko eguna» izango dela nabarmendu zuen. Horrez gain, produktuaren, alegia, «gazta baten atzean dagoen lan guztia» goraipatu zuen. Horregatik, esan zuenez, «aldundiak, artzaintzaren etorkizuna bermatzeko helburuen artean, txaboletaraino bideak egitea dago».Ordiziako alkateak, Jose Migel Santamariak, biharkoa «lehenengo sektorearen erakusleihoa» izango dela adierazi zuen eta «herritarrak eta ingurukoak antolatu diren ekintzekin Ordizian ongi pasatzera gonbidatu» zituen. Horrez gain, «artzainen eta baserritarren lana balioan jartzeko, haien produktuak erostera animatu daitezen2 dei egin zien Santamariak.Miriam Molinak, Idiazabal Jatorri Izendapeneko gerenteak, Ordiziako Idiazabal Gaztaren Kofradiari eskerrak eman zizkion, «horrelako eguna posible egiteagatik». Aurtengo gazta lehiaketako partaide kopuruari dagokionez, 55-60 gaztandegik parte hartuko» dutela aurreratu zuen. Datu bat ematearren, parte hartzaile gehien izan zen urtea 1992a izan zen, 109 gaztandegik hartu zuten parte. Bestalde, aurtengo gazta produkzioaren datuak aurreratu zituen; «2014az geroztik, urtez urte produkzioa gora» ari dela nabarmendu zuen. Aurtengo kanpaina bukatu ez bada ere, «1.350 tona gazta ekoiztea» aurreikusten du Molinak. Idiazabal Jatorrizko Deituraren barruan dauden gaztandegi kopuruak ere gora egin duela gehitu zuen. Gaur-gaurkoz, 122 gaztandegi daude; 22 Araban, 17 Bizkaian, 52 Gipuzkoan eta 31 Nafarroan.Gaztaren DNA frogaBihar Ordizian burutuko den ardi latxaren edo Karrantzakoaren esne gordinez egindako gazten lehiaketan parte hartzeko oinarriak ondo zehaztuta daude; lehiaketan parte hartzeko aldez aurretik izena eman behar da, gaztek kaseina-plaka eduki behar dute, artaldeek gutxienez 100 ardi izan behar dituzte eta soilik latxa eta Karrantzako ardiak onartuko dira. Epaimahaia zenbat pertsonek osatuko duten eta beste hainbat artikuluk osatzen dituzte oinarriak.Aurten ordea, beste, artikulu berri bat erantsi zaio araudiari: antolakuntzak beharrezkoa ikusiko balu, lehiaketara aurkeztutako gazten DNA froga edo bestelakoak egiteko eskaera egin dezake, Idiazabal Jatorri Izen- dapenaren kontrolpetik kanpo egonez gero. Molinak, «gaztaren kalitatea bermatzeko froga bat gehiago» dela argitu zuen.


Nekazaritza Ekologikoaren Azoka hartuko du zapatuan Algortako Telletxe plazak

Zapatu honetan, hilaren 12an, Getxoko Nekazaritza Ekologikoaren Azoka egingo dute Algortako Telletxe plazan. BIO GETXO 2015 izena daukan azoka hori 10:00etatik 15:00etara iraungo du eta 20 bat erakuslek mota askotako produktu ekologikoak jendarteratuko dituzte, hala nola frutak, barazkiak, gaztak, konfiturak, ogiak, ardoak eta eztiak. Era berean talo eta txorizoa ardo eta sagardoagaz dastatzeko aukera egongo da, betiere produktu ekologikoak izanik. Halaber, tailerrak egingo dituzte. Aurtengoa azoka horren 10. edizioa izango da.


Haizearen kontra

Gehien behar duenari gehiago eman. Behar gehien duenari gehiago lagundu. Karl Marxen ardatz bihurtu zen beste esaldi baten (Bakoitzak bere ahalmenaren arabera, bakoitzari bere beharren arabera) antza duen filosofia horrek desberdintasunez betetako gizarte bat kohesionatzen eta trinkotzen laguntzen du. Horregatik, garrantzitsua da Gipuzkoak mendekotasunen bat duten herritarrei diru laguntza handitu izana.

Garrantzitsua da, gehien behar duen sektoreetako bati bizimodua pitin bat erraztuko dielako. Eta garrantzitsua da testuinguruagatik. Azkenaldi honetan administrazioetatik datorren haizea kontrako bidean doalako. Gai honetan bertan, Espainiako Gobernuak %15 gutxitu ditu diru laguntzak aurten, eta agindu du mendekotasun arina dutenei ez diela lagunduko.

Logika horretan desegiten ari dira gizarte zerbitzuak, arlo publikoa eta osasun unibertsala. Eta hala, gehien duenak baino ezingo du aurrera egin. Horregatik da premiazkoa halako neurriak hartzea, haizearen kontra bada ere.


Laguntza ekonomikoa bideratu dute Nepalera Azpeitiko Udalak eta Zezen Beltzek, Azpeitiko Child Bright taldearen bitartez

Bharosako umezurztegiko haurrak, 2010eko abenduko argazkian. (M. Astigarraga; Uztarria.eus bidez)

Azpeitiko Udalak eta Zezen Beltzek ekarpena egin diete Nepaleko lurrikararen eraginez galera ekonomikoak edo gizatiarrak izan dituzten pertsonei. Azpeitiko Child Bright-eko kideen bitartez egin dute ekarpena haiek, Child Bright Nepaleko umezurtzen aldeko taldea da.

Udalak 5.000 euro bideratu ditu Nepalera. Erakundeak lehen ere lagundu izan dio Child Bright taldeari; izan ere, Udalaren aurrekontuaren %0,7 bideratu ohi dute garapen bidean dauden herrialdeetara. Zezen Beltzek ere laguntza-ekonomikoa bideratu du Nepalera, Chlid Bright taldearen bitartez.

Bestalde, Child Brigth taldeak kontu-zenbaki bat ireki du herritarrek ekarpenak egin ditzaten: ES72 0030 1036 83 0002483271. Webgunearen bitartez ere lagun daitezke kartetuak, www.childbright.org webgunean. Horrez gain, Child Brighteko azpeitiarrek tonbola jarriko dute Sanjuandegiko festetan, Nepaleko umezurtzei laguntzeko.

Uztarria.eus atarian, elkarrizketa egin diote Idoia Unanueri, Child Bright taldeko kideari.


Herri-galdeketaz arduratuko den taldea aurkeztuko du Urratsek

Urrats herri ekimenak bere talde eragilea aurkeztuko du zapatu honetan, Elkargunean, 13:00ean.

Autodeterminazioaren inguruko herri-galdeketa antolatzeko jaio da Urrats, Gure Esku Dago plataformak sustatuta, eta ia 40 herritarrek hartu dute kontsultaren antolaketan parte hartzeko konpromisoa. Esan bezala, zapatuan aurkeztuko dugu osatu dugun talde anitza hedabideen aurrean, eta Urratsek bere egin duen manifestua zabalduko dugu. Aurrera begirako ekintzen berri ere emango dugu.


Arkupeak elkarteak 85 urteko bazkideak eta Urrezko eta Platinozko Ezteiak ospatzen dituztenak omenduko ditu

Gorraizen eginen dute ospakizuna ortzegunean, ekainaren 3an

Ekainaren 3an, ortzegunean ospatuko da Arkupeak elkarteak 85 urtekoei eta aurten Urrezko Ezteiak (50 urte ezkondurik) eta Platinozko ezteiak (65 urte ezkondurik) bete dituztenei eskaintzen dien besta. Azkeneko urteetako ohiturari eutsiz, Gorraizen eginen da besta. Autobusak goizean abiatuko dira herrietatik eta meza aditzeko orduan ailegatuko dira. Meza ondotik, bazkaria izanen dute Gorraizko gazteluan. Bazkalondoan dantzaldia izanen da eta arrats partean berriz ere autobusera bildu eta bakoitza bere herrira bueltatuko da.

Aurten Arkupeak elkarteko 27 bazkidek beteko dituzte 85 urte. Urrezko Ezteiak hamalau senar-emaztek beteko dituzte aurten eta Platinozko Ezteiak, berriz, Etxalarko bikote batek, Juan Maiak eta Juana Ariztegik osatutakoak.

85 urtekoak (27)

Jose Francisco Baraibar Pellejero Areso

Juana Mari Saizar Sukuntza Areso

Soledad Duhalde Iribarren Arizkun

Salvador Iriarte Sansiñena Arizkun

Agustin Eizagirre Larrea Bera

Juana Ganboa Jorajuria Bera

Maria Pilar Irazoki Elgorriaga Bera

Lolita Habans Inda Elizondo

Micaela Izeta Elizalde Elizondo

Eugenio Santesteban Elizondo Etxalar

Jerónimo Castillo Bravo Irun

Maria Juncal Violet Urtasun Irun

Fernanda Iñarra Lekuona Irun

Pilar Zumalabe Sagarzazu Irun

Tomas Mutuberria Martikorena Ituren

Francjsco Biurrarena Bereau Leitza

Margarita Zabaleta Olaskoaga Leitza

Maria Angela Altzugarai Zabaleta Narbarte

Juan Mindegia Ariztegi Oiz

Visitacion Aldabe Mitxeo Sunbilla

Maria Rosa Elizondo Bazterrika Sunbilla

Micaela Goñi Gaskue Sunbilla

Miguel Graziarena Mitxeltorena Sunbilla

Victoriano Arzuaga Saldias Urroz

Micaela Baleztena Vera Zubieta

Rufina Elizalde Sansiñena Zubieta

Higinia Santesteban Santesteban Zubieta

Urrezko Ezteiak (14 senar-emazte)

Bernardo Rekalde Barrenetxe – Manuela Irigoien Agerrebere Amaiur

Francisco Javier Larralde Ustariz – Mª Angeles Elizalde Jaimerena Arizkun

Luis Irazoki Elgorriaga – Milagros Altzuguren Esteberena Bera

Felipe Ganboa Jorajuria – Mª Jesus Zabalo Otxandorena Doneztebe

Jesus Hernandez Torrecilla – Mª Jesus Dorronsoro Otxandorena Doneztebe

Gastone Lestucci Colussi – Mª Concepcion Sarobe Etxeberria Etxalar

Simon Iguzkiagirre Zozaia – Juana Urtxegi Huizi Igantzi

Inaxio Telletxea Arozena – Begoña Iparragirre Manterola Igantzi

Marcelino Talabán Albarrán – Herminia Flores Lahera Irun

Jose Erasun Marizkurrena – Mª Concepcion Etxeberria Erasun Beintza-Labaien

Jose Julian Gartziarena Arregi – Juana Mariñelarena Zubitur Leitza

Antonio Etxeberria Irigoien – Juana Agesta Altzugarai Sunbilla

Eugenio Ariztegi Iribarren – Mª Jesus Arozena Iribarren Oiz

Jose Arozena Iribarren – Presentacion Juanena Iribarren Urroz

Platinozko Ezteiak (Senar-emazte 1)

Juan Maia – Juana Ariztegi Etxalar


Bide publikoan sufrea erabiltzea debekatu du Plentziako Udalak

Sufrea animalientzako substantzia arriskutsua dela ohartarazi du Plentziako Udalak; hori dela eta, bide publikoan produktu kimiko hori erabiltzea debekatu du.

Herritar askok sufre-hautsa botatzen du bide publikoan eta etxebizitzen inguruetan, txakurrek txizarik egin ez dezaten leku horietan. Horren aurrean, Udalak ohartarazi du sufrea sustantzia arriskutsua dela, osasuna kaltetu dezakeena arnastu, irentsi edo azalagaz ukitzen bada. Era berean, jakinarazi du ez dagoela frogatuta sufrea eraginkorra denik animaliek txizarik egin ez dezaten.

Horregatik denagatik, Udalak debekatu egin du produktu kimiko horiek bide publikoan botatzea. Era berean, gogoratu du txizen arazoa konpontzeko maskoten jabeak kontzientziatu beharra dagoela, ohitura higienikoak har ditzaten bide publikoan.


Txistularien alardeak 60 urte beteko ditu sanferminetan kontzertu berezia eskainiz

III. Alarde Txikia ekainaren 21ean izango da, ostiralarekin, Udaletxe plazan, Nafarroako musika-eskola desberdinetako dozenaka txistulari gazte bildurik.

Atzokoaren isladak, etorkizuneko indarra izenburuko ikuskizunaz ospatuko da, datorren sanferminetan, Txistularien Alardearen 60. urteurrena. Uztailaren 9an izango da, asteartearekin, 13:00etan hasita, eta zenbait urtetik hona ohikoa denez, txistuaren doinuak antzerki-emanaldi eta omenaldiekin uztartuko dira. Urteurrenarekin bat eginez, umorez heldu nahi zaio txistulari izatearen eta nork bere buruaz barre egiteko gaitasunaren gaineko gogoetari.

Maitena Muruzabal Kultura eta Hezkuntzako zuzendariak, Aitor Urquiza bi Alardeetako zuzendariak, Alfonso Iturria Alarde Txikiaren koordinatzaileak, Urtzi Iraizoz konpositore, irakasle eta Alardeetako koordinatzaileak eta Patxi Rodriguez Iruñeko Txistularien Elkarteko lehendakariak ikuskizunaren ildo nagusiak aurkeztu dituzte, eta azaldu errepertorioa sanferminetako Alardearen sei hamarkadako historiaren isla izango dela. Joaquín Iruretagoyena eta Luis Urteaga konpositoreen lan klasikoak entzun ahal izango dira, besteak beste; baita lan eta moldaketa berriak ere, Karlos Sánchez Ekizak, Eneko Azparrenek, Urtzi Iraizozek, Fermín Goñik, Jokin Zabalzak, Phil Cunninghamek edo Xabier Aburruzagak eginak.

Testuingurua 2079. urtea da. Duela hirurogei urte ospatutako alardea mugarria izan zen. Txistua instrumentu ezaguna da mundu zabalean, eta hori Fermin protagonistak 2019ko Alarde hartan izandako portaerari zor zaio. Atzokoaren isladak, etorkizuneko indarra ikuskizunaren bidez ezagutzera emango da egun hartan sanferminetako Alardean gertatutakoa. Aitor Urquizak, musika-zuzendariaren lanetan, eta Andrés Lopetegik, eszena-zuzendari eta gidoiaren egileak, atzera begirakoa egin nahi dute, eta Alardean eta txistuan egindako bideari erreparatu, etorkizuna gogoan. Efemeridea ospatzeko modu berezia da, instrumentuak izan ohi duen seriotasunetik eta ekitaldi-izaeratik urruntzen dena, umorearen zein txistulari izatearen gogoetaren aldeko apustua eginez.

Euskal Herriko Txistulari Elkartearen Nafarroako taldeak antolatu du ekitaldia, eta horren bidez, urteurrenarekin bat eginez, omenaldia egin nahi die, haiek bereziki gogora ekarriz, txistuaren arloan eta sanferminetako Alardean oso garrantzitsuak diren hiru pertsonari: Jesús Raúl Lavín, Pepe Elizalde eta Jose Luis Ansorena. Alardea iragartzen duen aurtengo karteleko irudia, Maria José Llorentek egina, 60 urte horiei dago eskainia, eta hori ere aditzera ematen da ikuskizunaren izenburuarekin batera agertzen diren hitzetan: 3 zulotan 3tan hogei.

Txistularien alardea 1959az geroztik egiten da sanferminetan, eta horrek programako ekitaldirik zaharrenetako bat bihurtu du. Agiriekin bat, txistua XIV. mendetik entzun da sanferminetan, eta gaur egun ekitaldi askotan egoten da, besteak beste Biribilketan, txistu- eta gaita-dantzaldietan eta erraldoi eta buruhandiekin. Duela urte batzuetatik hona, Txistularien Alardeak apustua egin du forma sortzaile berrien alde egiteko, txistuak elementu nagusia izaten segitzen duen ikuskizunen bidez, baina lan-ildo berriekin: txistuaren irudi modernoa eta malgua erabilita, eta antzezpenekin konbinatuta.

Alarde Txikia, Nafarroako hamar bat musika-eskolarekin

Txorien xuxurlak; horixe da Nafarroako txistulari gazteen hirugarren kontzertuari, hots, III. Alarde Txikiari, jarri zaion izenburua. Berriro ere, ekainean izango da, gertu diren sanferminetarako gosegarri gisa. Aitor Urquiza musika-zuzendari lanetan, eta Amaia Elizagoien narrazioan, Europako Musika Egunarekin eta udako solstizioarekin bat etorrita ospatuko da.

“Ama artean haurra zenean, leihotik gertu uzten zuen txistua, gauero. Bazekien, lehenago ala beranduago, txoriak etorriko zirela. Leihoan bermaturik, urruneko tokietan edo hurbileko paisaietan gertatuko istorioak kontatzen zizkioten; eta istorio horiek niri kontatu dizkit amak. Txoriek doinua maite dute, txistuarena batik bat, eta horrela, doinu gozo horri jarraiturik, orain zuekin partekatuko ditugun istorio ederrak ekarri dizkigute”. Txistulari gazteen musika lagunduko duen narrazioaren parte da hori, kontzertua baino askoz ere gehiago den ikuskizuna osatuko duena.

Errepertorioa Joaquín Lecumberri, Aitor Urquiza, Jimmy Bidaurreta, Karlos Sánchez Ekiza, Juanma Sáez, Iñaki Dieguez eta Urtzi Iraizoz konpositoreek moldatutako kanta tradizionalek osatuko dute, eta beste hauek idatzitako kantek: Ismael Yagüe, Mikel Laboa, Karlos Sánchez Ekiza, Iñaki Otano eta Benito Lertxundi. Kontzertuan dozenaka txistulari gazte elkartuko dira, Nafarroako hainbat musika-eskolatatik etorritakoak: Iruñeko Joaquín Maya, Burlata eta Atarrabiako Hilarión Eslava, Barañaingo Luis Morondo, Mutiloakoa, Noaingoa, Uhartekoa, Orkoiengoa, Tafallakoa, Berriozarkoa, Berakoa, Orreagakoa eta Sarrigurengo Joaquín Lizarraga IPkoa.


1835. urteko setioaren errekreazioa egingo du Ordiziak asteburu honetan

200 bat figurantek hartuko du parte errekreazio honetan. Kanpamendu militar bat ezarriko da, kalisten eta liberalen desfileak egingo dira eta, fusil eta kañoiekin, bi aldeen arteko bataila.

Gipuzkoan, gaur hasiko dira 'Ordiziako Setioa' ospatzeko antolatu diren ekitaldiak. 1835. urteaz ari gara, karlistek liberalen esku zegoen Ordizia astebete luzez setiatuta izan zuten garaiaz.

Kontua da, ekitaldietako bat setio horren errekreazioa izango dela. Bertan, 200 bat figurantek hartuko du parte. Asteburu osoan zehar, garaiko kanpamendu militar bat ikusteko aukera izango da. Gainera, kaleetan zehar, karlisten eta liberalen desfileak egongo dira, eta baita bi aldeen arteko bataila ere, fusil eta kañoiekin.


Irailaren 29an abiatuko da Bertsolari Txapelketa Nagusia

Villabonan egingo da lehen saioa, eta abenduaren 15ean jokatuko da finala, Barakaldoko BECen.

Bertsolari Txapelketa Nagusiaren 16. ekitaldia irailaren 29an hasiko da, Villabonan (Gipuzkoa), eta abenduaren 15ean amaituko da, BECen, Barakaldon (Bizkaia). 2009ko txapelketan bezala, hamalau saio izango ditu txapelketak.

Azken bi urteotan egin diren herrialdeetako txapelketetan eskuratu dute bertsolariek Txapelketa Nagusian parte hartzeko aukera. Horiez gain, orain lau urteko finalistek zuzenean lortua zuten txartela. Irailaren 17an txapelketaren aurkezpen ofiziala egingo dute, eta irailaren 26an, berriz, aurkezpen festa.

Guztira, 43 bertsolarik hartuko dute parte txapelketan.

Agin RezolaAinhoa AgirreazaldegiAitor MendiluzeAitor SarriegiAlaia MartinAmaia AgirreAmets ArzallusArkaitz EstiballesBeñat GaztelumendiBeñat LizasoBeñat UgartetxeaEneko FernandezEneritz ZabaletaErika LagomaEtxahun LekueFelix ZubiaFredi PaiaIban UrdangarinIgor ElortzaIker ZubeldiaIñigo Mantzizidor 'Mantxi'Iñaki ApalategiIñaki ZelaiaIratxe IbarraJexux Mari IrazuJokin UrangaJon MaiaJon MartinJone UriaJulio SotoMaddi SarasuaMaialen LujanbioManex AgirreMiren AmurizaNerea ElustondoOdei BarrosoOihana BartraOihane PereaOnintza EnbeitaSustrai ColinaUnai IturriagaUnai AgirreXabier Silveira


Goizuetako Umore Ona elkarteak beheko solairua handituko du

Azaroaren 18an gelditu dira lanei segida emateko

Goizuetako Umore Ona elkarteak beheko soilaruko handitzeari hasiera eman dio. Lehen bi soto zirenak, erdi pareta bota, eta areto bat gelditu da. Datorren azaroaren 18, ostirala, arratsadeko 19:30ean, elkartera etortzeko gonbidapena egin dute Umore Onatik, kideen laguntza eskatzeko eta lan hauen jarraipena ahalden hobekien antolatzeko.

Goizuetako Umore Ona elkarteak beheko soilaruko handitzeari hasiera eman dio. Lehen bi soto zirenak, erdi pareta bota, eta areto bat gelditu da. Datorren azaroaren 18, ostirala, arratsadeko 19:30ean, elkartera etortzeko gonbidapena egin dute Umore Onatik, kideen laguntza eskatzeko eta lan hauen jarraipena ahalden hobekien antolatzeko.


Bidasoko Trenaren erakusketa bigarrenez izanen da Donezteben

Azaroaren 10etik 20ra Herriko Ostatuan

Bidasoko Trenbideren edo Tren Txikitoren sorreraren mendeurrenari buruzko erakusketa bigarrenez ikusgai egonen da Doneztebeko Herriko Ostatuan azaroaren 10etik 20ra. Ordutegiari dagokionez, aipatu behar da goizetan institutuko ikasleendako zabalduko dela eta arratsaldetan 6:30etik 8etara. Asteburuetan 10:30etik 13:30era eta 18:30etik 20:00etara.


Zerkausiko itzalpeko lanaren fruituak

Asteburuan Donibanen izan da estropada, larunbatarekin. TAKek hiru garaipen lortu ditu asteburu honetan, bigarren postu bat eta hirugarren postu bat.

Ari gara uzta jasotzen, egindako lanaren emaitzak lortzen; garaipenak pilatzen eta podium postuetako hainbat mailetara hainbatetan igotzen. Liga hasi besterik ez da egin, baina urte luzez egindako lana ari da fruituak ematen, lehen lau jardunaldietan emaitza ezinhobeak eskuratu baititugu.

Laugarren jardunaldia pasa den asteburuan izan zen, Donibane Lohitzunen, eguerdiko 15:00etan, larunbatarekin. Ohiko ordenean egin zuten arraun. Lehendabizikoak emakumezko haurrak izan ziren. TAKek A eta B ontziak aurkeztu zituen kategoria honetan eta hirugarren eta zazpigarren egin zuten, hurrenez hurren.

Promesa neskak izan ziren arraun egiten bigarrenak. A, B eta C. Hiru talde aurkeztu zituen TAKek maila honetan. B ontzia izan zen hiruretan azkarrena, Hibaikaren atzetik bigarren postuan helmugaratuta. A ontziak laugarren egin zuen eta C ontziak hamaikagarren.

Promesa nesken atzetik infantil mutilak uretaratu ziren. Kategoria honetan TAKeko bi batel lehiatu ziren. A ontziak, ordea, ez zuen lehiakide zuzenik izan, nagusitasunez irabazi baitzuen estropada, bigarrenari (Zumaia A) sei segundoko aldea aterata. B ontziak hamabigarren egin zuen.

Kadete mutilak izan ziren hurrengoak. Tolosaldeako A ontziak kategoria honetan ere irabazi egin zuen, Zumaia Ari bost segundoko tartea aterata. Tolosaldea Bk hamabigarren egin zuen eta eta Tolosaldea Ck hamazazpigarren.

Jubeniletan iritsi zen jardunaldiko hirugarren garaipena. Jubenil neskek San Juan, Hibaika eta Zumaia atzean utzi zituzten. Jubenilek lau jardunaldietan irabaztea lortu dute, beraz, oraingoz, denboraldiko estropada guztietan txapeldunak izan dira.

Neska absolutuetan laugarren postuan helmugaratu ziren tolosarrak. San Juaneko bi ontziak, A eta B batelak, izan ziren azkarrenak. Lehen bi postuetan batelerak sailkatu ziren. Horien atzetik Hibaika helmugaratu zen; eta, ondoren, tolosarrak.

Mutil jubenilak izan ziren arraun egiten azken tolosarrak. Tolosako batelak bosgarren egin zuen kategoria honetan, San Juan, Hernani, Zarautz eta Getariaren atzetik, estropada burutik minutu erdira helmugaratuta.

Estropadako argazki guztiak

Emaitza guztiak


Seminarioko elizako indusketa arkeologikoa abuztuan hasiko da

Uztailean prestakizun lanekin bukatuko dute eta abuztuan, irailean eta urrian egingo du indusketa Zehazten enpresak. Lanok gizarteratzeko bisita gidatuak antolatuko dituzte

Dagoeneko guztia prest dago Seminarioko elizako indusketa arkeologikoari ekiteko. Hain justu, eguaztenean eman zituzten indusketaren nondik norakoak. Aurkezpenean izan ziren Mikel Elkoroberezibar, Udaleko Kultura Ondare batzordeburua; Xabier Aranburu, Udal Museologoa eta indusketa zuzenduko duten Zehazten Zerbitzu Kulturalak enpresako bi arkeologo: Xabier Alberdi –indusketaren zuzendaria– eta Jesus Perez Centeno– indusketako zuzendariordea eta gizarteratzearen arduraduna.

2007an Seminarioko elizan egindako zundaketetan jasotako emaitza garrantzitsuen ondorioz egingo da indusketa hau. Izan ere, zundaketa haietan frogatu zen aztarnategia emankorra dela.

Bada, ikerketa arkeologiko-historiko honek duen garrantzia zientifikoaz haratago doa Udalaren asmoa, Kultura Ondare batzordeburu MikelElkoroberezibarrek azaldu zuen moduan: "Garrantzia handia du indusketak. aztarnategi emankorra izanik, eman ditzakeelako Bergarako historiaren ezagutzan sakontzeko baliagarriak izan daitezkeen datuak eta informazioa. Baina hori guztia maila zientifikoan geratu barik, Udaletik berebiziko garrantzia ematen diogu zabalkundeari; herritarren artean informazio hori dibulgatzeari, nondik gatozen jakitea garrantzitsua delako".

Abuztutik urria

Indusketa arkeologikoa abuztuaren 3an hasiko dute. Indusketa mekanikoarekin hasiko dira, Xabier Alberdi indusketako zuzendariak azaldu zuenez: "Makina batek zorua zulatuko du jatorrizko geruzara iritsi arte. Irailean arkeologo taldeak ekingo dio".

Elizaren aurreko aldean hasiko dira lanean, On Andres de Madariaga, Calatravako Zaldun eta Peruko Kontuen Auzitegiko Kontatzaile Nagusia izan zenaren mausoleoan, eta handik atzerantz egingo dute. Alberdik hilobi horren garrantzia azpimarratu zuen: "Madariagaren hilobian arroparik egonez gero, aurkikuntza garrantzitsua izango da, XVI, XVII eta XVIII. mendeetako halako pertsonaien arroparik apenas dago-eta. Bestalde, arte lan ikusgarria da eta ez oso ohikoa".

Lan talde zabala

Ardura Zehazten enpresako arkeologoek izango duten arren, indusketaren fase ezberdinetan beste aditu batzuen laguntza ere jasoko dute: giza eta fauna aztarnen azterketa antropologo eta paleontologo adituek egingo dituzte; balio historiko-artistiko handiko zenbait eraikuntza eta material arkeologikoren tratamendua eta zaharberritzea eta Petra enpresak –harrizko egiturak– eta Alet enpresak –ehuna– egingo dute...Guztira 15 bat lagun ibiliko dira.

Helburu zientifikoak

Elizaren ikerketa historiko-arkeologikoak hainbat helburu zientifiko ditu, edo Alberdi arkeologoak esandako moduan, "erantzunik ez duten hainbat galdera erantzuna eman", besteak beste: Bergarako hiribildua sortu aurreko (1268) Ariznoa izeneko herrixkaren aztarna posibleak arkeologikoki dokumentatzea eta elizaren azpiko pareta handiaren jatorria eta eraikuntza ezaugarriak ezagutzea, hiribilduko harresiaren zati bat izan daitekeen edo ez argitzeko. Horrekin batera, saiatuko dira jatorrizko hiribilduaren eta errebalaren hedapenak zehazten.

Lehenengo emaitzen txostena urri bukaeran prest izango dutela azaldu zuen Alberdi arkeologoak; behin betikoa, berriz, "Eguberritarako".

Indusketa lanak ezagutzera emateko bisita gidatuak egongo dira

Indusketa lanak gizarteratzeari garrantzia handia eman dio Udalak. Hala, lanok zein bertako aurkikuntzak herritarrengana iristeko programa bat diseinatu du Zehazten enpresak.

Batetik, bisita gidatuak antolatu dituzte eta bertatik bertara ikusi ahal izango da arkeologo taldea lanean. Dagoeneko ikastetxeetako ordezkariekin egon dira ikasleekin bisitak egiteko. Horrekin batera, interesa duten herritarrendako ere egingo dituzte bisita gidatuak. Bisitok hasiko dira abuztuaren 3an eta hil horretan barrena astelehenetik egubakoitzera izango dira, iluntzean. Irail eta urrian, berriz, astelehenetik zapatura izango dira.

Bestetik, indusketan barrena aurkitutako materiala ikusgai jarriko dute. Hain justu, materialaren kudeaketarako laborategia jarriko dute elizan.

Azkenik, informazioa zabaltzeko bideak jorratzeaz gain, lanen bilakaera jasoko duen dvd-a ere egingo dute.


«PPk utzi duen zulo ekonomikoa oso handia da»


Confebaskek eragin mugatuko ituna orokortzeko proposamena dauka

ELA eta LABen gehiengo sindikala saihesteko formula jasotzen du BERRIAk eskuratu ahal izan duen patronalaren agiri batek. Elkarrizketa Sozialerako Mahaiko beste kideen konpromisoa islatzen du. Bi sindikatuek agerraldi bateratua egingo dute 11:30ean.


Kontxako Bandera 2011, lehen igandea


Gago eta Lejarraga boxeolariek ohorezko sakea egingo dute Athletic-Espanyol partidan

Klubak bi kirolarien "ibilbide eta lorpen" profesionalak aintzat hartu nahi ditu. Biak gau oso berezi baten protagonistak izan ziren apirilaren 28an, Bilbao Areanan, Europako gerriko gana irabazita.

Andoni Gago eta Kerman Lejarraga boxeolariek ohorezko sakea egingo dute Athleticek eta Espanyolek maiatzaren 20an, futbol ligako azken jardunaldian, jokatuko duten partidan. Norgehiagoka 16:15ean izango da.

Ohorezko sakea egiteko aukera emanez, klubak bi kirolarien "ibilbideak eta lorpenak" aintzat hartu nahi ditu. Biak gau oso berezi baten protagonistak izan ziren apirilaren 28an, Bilbao Arenan.

Gaur hartan, Lejarragak welter pisuko Europako txapelketa irabazi zuen, eta Gagok, berriz, Europar Batasunekoa, luma pisuan.


Zazpira arte zenbatu ondoren

Xalak igandeko finalaren aurreko polemikari begiratu bat eman dio. Bere ikuspuntua, erabakien zergatia, erreakzioak, enpresa Une gogorrak izan dira, baina hordagoa jo eta irabazi egin du.

Ez du heroi itxura handirik, galduta dabilen jenioa dirudi. Ez dirudi egunkarietako azalak bereganatu zituen hura denik, ezta Euskal Herriko kirolean aspaldian sortu den olatu eta iritzi korronte handienaren iturburua ere. Ikur bilakatu da azken asteetan, baina ez du adar jotzaile barrea ezkutatzen. Pilota enpresei astindua eman zien pilotaria da, baina ez du harrotasunez kontatu, eta ez du garaipentzat hartzen; justizia da hitza. «Zerbait esan aurretik zazpira arte zenbatu behar da, nik egiten dut, eta horregatik diote isila naizela. Mundu guztiak egingo balu, askoz gutxiago hitz egingo litzateke. Hemendik aurrera EPELek ere zerbait erabaki aurretik zazpira arte zenbatuko duela uste dut».

Lekuinen jende guztiak agurtzen du Xala (Lekuine, Lapurdi 1979). Tartean, Paxkal Ezkurarrekin egin du topo. Berandu iritsi da hitzordura, galtza motz, txandal jaka zahar eta gomazko oinetakoekin. Herriko ostatuan isil-isilik bazkaltzen ari diren langileek atzera begira dezaten lortzen duen bakarra da. Haren elastikoa zintzilik dago paretean. Baionan bizi da egun, baina astean bitan herrira itzultzen da, amuarrain arrantzara. «Etxe txiki bat erosiko dut hemen», sustraietara itzuli nahi du. 150.000 euro izan daitezke, Lapurdiko kostaldean baino askoz gutxiago. Osteratxoa hasi du herrian, euri langarra ari du, eta parke txikian hasi du azken astean bizitakoen kontakizuna. «Polemika guzti honekin, nire kirol ibilbidea kolokan egon da». Zenbatzen hasi da, zazpira arte.

Apendizitis ebakuntzan batek gutxitan eman du hainbeste zeresan. Orbainik ere ez dago, sabelean hiru puntutxo baino ez, hori du laparoskopiak. «Garai bateko ebakuntza egin balidate, tarratada izango nuke, eta noski ezingo nuela jokatu», azaldu du. Auzia, baina, ebakuntza baten ondorena baino gehiago izan da, enpresa eta kirolari baten arteko lehia, eta presioak eman dio arrazoia ahulenari. «Normala zen jendea nirekin egotea, hori zen bidezkoena, ni 3an jokatzeko moduan egongo naiz. 20an ere jokatzeko moduan nengoke, pentsa». Halere, ez du uste finalean jendea berarekin egongo denik. «Ipar Euskal Herrikoak ziur, baina ez dut uste hainbesterako izango denik». Pertsona ironikoa da, eta ez da erraza asmatzen hala uste duen ala ez.

Amesgaiztoa ekainaren 6an hasi zen, eguerdi aldera. Xalak min handia sumatu zuen sabelean. «Pubalgia baten adinakoa, zuntz haustura baino gutxiago eta uzkurdura baino gehiago». Internetera jo, eta Google doktoreak bere zalantzak argitu zituen: apendizitisa. Ebakuntza hiru orduz atzeratu zen, doktoreek harriak izan zitezkeela uste baitzuten. «A zer nolako mina pasatu nuen ospitalean!», gogorarazi du. 20:00etarako esna zen, eta finala ez zitzaion burutik ere pasatu, «drogen eragina izango zen, kar-kar».

Hurrengo egunean Txema Urrutia Aspeko medikua joan zitzaion bisitan, eta uztailaren 3rako jokatzeko moduan egongo zela esan zion. Xala lasaitu zuen. Hilaren 8an etxera bidali zuten, eta han jaso zuen bizkarrekoa. Enpresak eman zion: finala jokatzea ezinezkoa zela esan zioten. «Haserretu egin nintzen, eta nik zera esan nien, 'eta jokatzeko moduan baldin banago, zer?' Ezinezkoa zela zioten, eta oraindik ez zituzten nire mediku txostenak ikusi; sinestezina zen». Xalaren obsesioa enpresarekin hitz egitea zen, baina entzungorrak ziren.

Enpresa eta ligako epailearekin hitzordua egin zuen ekainaren 13rako, eta Borja Osesek azken unean bertan behera utzi zuen, posta elektroniko bat bidali ez ziola argudiatuz. Aitzakia merkea. Epailearen jardunak mindu du pilotaria, bere txostenak ikusi gabe sinatu baitzuen enpresen agiria, ez zen oso inpartziala izan. «Duela urte batzuk binakako finalerdietatik kanpo utzi ninduen, ligaxka bateko berdinketa kasu batean tantoak zenbatzeko modua aldatuz, eta orain finala kendu nahi zidan. Aski zen». Xalak uztailaren 3an finala jokatzeko moduan egongo zela bermatzen zuten txostenak zituen, baina enpresak ez zituen ikusi nahi. «Dena kendu nahi zidaten, buruz buruko final bat, eta nik ez nuen ezer galtzeko. Horrelako zalaparta egin izan ez banu, nik ez nuen finala jokatuko. Lapurreta zen».

Lekuinekoak helburu garbia zuen. «Nire finala zen, eta 3rako sendatuta nengoke. Nik 19ko finala gelditu nahi nuen». Erlojupeko proba bilakatu zen, eta aurkaria pilotariei arrazoai ematera ohituta ez dagoen azpiegitura bat. Pilotariak laguntza behar zuen. «Abokatuarengana jo nuen aholku bila, zer egin zitekeen ikusteko. Gero, berak, Donostiako abokatu batzuengana jo zuen». Pausoa berria zen, kirol enpresa liga baten erabaki bat auzitara bidean. Aspeko pilotariek, era berean, publikoki berretsi zioten bere babesa Xalari. «Asko eskertzen diet eginikoa, euren babesik gabe ezinezkoa zatekeen nik finala jokatzea».

Auzi morala

Aferak sakon eragin dio Xalari. Pertsona introspektiboa da, hausnarketa gustuko du, Budismoa eta antzeko korronte filosofikoen inguruan jantzia dago, eta finalak zer pentsatua eman dio. Pilota profesionalaren inguruko bere ikuskera aztoratu du. «Nik beti errespetuz jokatu dut jendearekin, aurrez aurre, kexatu gabe, eta orain, kolpetik, final bat kendu nahi zidaten, pilotari baten ametsa Azken hamar urteetan mundu horrek ziria sartu izan balitz bezala zen. Nik nire bizitza pilotari eman diot, eta hala erantzun zidan». Hitzezko pertsona dela dio Xalak, emaniko hitzak oraindik balio duela, eta berari finala jokatuko zuela esan zioten. «Ez dut beldurrik izan; kontua zen ez nuela ezer ulertzen. Hitza hor zegoen Hitza bizitzarako bide bat da, balio batzuk ditu. Nik beti balio horien arabera jokatu dut. Begira, azkenean, jendeak nire alde egin badu ohore kontua zela ikusi duelako da; eta hori, kirolean, baita profesionalean ere, dirua edo beste edozer baino garrantzitsuagoa da».

Kirol profesionalaren ikuskera idilikoa du Xalak. Zuriegia agian, eta bere azalpenak pastorala dirudi. «Inuzentea naizela pentsatuko duenik egongo da, baina arrazoia dudala esango du». Hausnarketa haratago doa. «Kirola handia baldin bada, muinean, bi aurkariak euren armekin neurtzen direlako da. Pilota hori da, buruz buru, toki berean eta elkarren aurka. Nik, behintzat, hala ikusten dut». Eta enpresek finalik gabe utzi zutenean dena amildu egin zen. «Finala ni gabe jokatu izan balute, diru zikina irabazten banengo bezala litzateke. Ez dakit jarraituko nukeen; segur asko pilota utzi beharko nuke, eta beste bide bat bilatu, trinketan adibidez».

«Uztailaren 3a lortu dugu»

Euri pixka bat ari du Lekuinen, baina parkeko zuhaitzak aterki ona dira. Memoriako irratiko diala berriz ere sintonizatu du Xalak. Hausnarketatik kontakizunera itzuli da, ekainaren 15era, asteazkena. Garaipenaren egunera: «Ez nintzen irabazle sentitzen, justizia egin zela sentitzen nuen». Aspeko pilotariek Xalari emaniko babesa berretsi zuten egun hartan, abokatuek auzibideetara jotzea bazegoela ikusi zuten, eta erabakiak Ipar Euskal Herriko ateak itxi zitzakeen. BERRIAk jakin ahal izan duenez, abokatuek zail ikusten zuten finala gelditzea, baina liga pribatua izanda Xalak diru saria eska zezakeen gerora. Pilotariak, baina, aukera hori baztertu zuen, bere nahi bakarra finala jokatzea zen. Presioak gain egin zion Asperi, goizean Asegarce eta Baionetekin bildu eta atzera egin zuen, EPELeko epailearen boterea ezbaian utziz. «Uztailaren 3a lortu dugu», esan zioten Xalari.

Aurretik ere jokatuko zuela esana zion enpresak, eta ez zen fio. «Hasieran ez nuen sinesten, baina apurka baietz pentsatu nuen, egoera aldatzea lortu nuela». Abokatuak geldiarazi zituen, eta eskerrak eman zizkien enpresako beste pilotariei. Bitartean, sakelako telefonoa sutan zuen. «Inoiz ez du hainbestetan jo». Normala, albiste handia zen, manomanistako finala, egunik handiena, eta Xalaren pilotaren ikuskera idilikoa muturrera eramaten duen modalitatea. «Ametsa da, pilotari guztiena. Oso zaila da irabaztea, oso gogorra da, buruz buruko finala jokatzea bizitzan oso gutxitan egiten den zerbait da».

Finala jokatuko du igandean, gorputzak erantzun duelako. Bulegoetako borroka irabazita, giharrena falta zen, baina hor Xalak ez du zalantzarik izan. «Hirugarren egunerako banekien jokatu ahal izango nuela. Astebete geroago ordubeteko mendi buelta eman nuen, eta hamalau egun geroago lehen entrenamendua egin nuen». Egunak pasatu ahala indartsuago sumatu du bere burua, eta igandean sasoi betean egongo da, buruz buruko bere hirugarren finalean. Jokatu aurretik izan da irabazle, eta orain txapeldun izan nahiko luke. Azalpen luzearen bukaeran Lekuinen gelditu da, «babestuta», arrantzarako egun egokia ez izan arren.


Felipe Juan margolari kanariarraren lanak ikusgai

Felipe Juan margolariaren margo lanak, sinboloz eta esanahiez beteta daude; Kanarietako artistak, surrealismoa lantzen du bere lanetan. Erakusketa abenduaren 27an zabalduko da Aitz Garbi tabernan.

Felipe Juanen erakusketa abenduaren 27tik, 2018ko urtarrilaren 24ra bitartean egongo da ikusgai Aitz Garbi tabernan. "Aitz Garbin aurkeztuko ditudan lanak, serie ezberdinetako erreprodukzio originalak dira", azaldu du.


Iñigo Cabacasen heriotzaren urteurrenaren inguruan hainbat ekitaldi egingo dituzte

Urtebete igaro arren, polizia ereduan aldaketarik egon ez izana salatu dute Iñigo Gogoan herri ekimeneko kideek.

Iñigo Gogoan herri ekimeneko kideek agerraldia egin dute goizean, haren heriotzaren urteurrenaren inguruan antolatu dituzten ekitaldien berri emateko. Ostiral honetan Cabacasen familia eta lagunek egingo dioten omenaldia babesteaz gain, herri ekimenekoek hitzaldia, omenaldia, mahai ingurua eta manifestazioa prestatu dituzte datorren asterako.Urteurrena “inflexio puntu bat” izan behar dela esan dute, gizartean eman beharreko eztabaida eta parte hartzeari dagokionez. “Urteurren honek aldaketa nabarmena suposatu behar du. Jauzi kualitatiboa eman nahi dugu, eskakizunen eta exijentzien gainetik, subjektu eta agente aktibo izan behar dugulako benetako aldaketa lortu nahi badugu” , azaldu du Urtzi Ugalde herri ekimeneko ordezkariak.Urte “luzea eta gogorra” izan dela adierazi dute eta polizia ereduan aldaketarik egon ez izana salatu. “Ardura politiko eta judizialik argitu gabe, fiskaltzaren ikerketarako borondate falta agerian geldituta eta buruzagi polizialek ezer argitu gabe”. Estefania Beltran de Heredia Segurtasun sailburuak “gertutasuna eta gardentasuna” aipatu arren, urratsik edo aldaketarik ez egitea gaitzetsi dute.


EAEko estatus politiko berri baterako EH Bilduk eg


Dani Rovirak eman behar zuen emanaldia bertan behera gelditu da

Dani Rovira artistak Inmortal de la risa muntaiaren emanaldia ematekoa zen uztailaren 7an, baina udalaren hitzetan “antolakuntzakoak ez diren arazoak direla eta”, ekoizleak saioa bertan behera uztea erabaki du.

Emanaldirako sarrerak erosi zituztenei dirua itzuliko diete. Sarrerak Amaia Kultur Zentroko leihatilan erosi zutenak leihatilatik asteazken eta ostegunetan pasa daitezke, 18:00etatik 20:00etara.

Turismo Bulegoan erosi zituztenak asteartetik larunbatera, 10:30etik 13:30era eta 15:30etik 20:00etara pasa ahal izango dira; eta igandeetan, 10:00etatik 14:00etara (astelehenetan itxita).

Sarrerak Telekutxan, Kutxan, Interneten edo beste euskarri informatiko baten bitartez erosi zituztenei zenbatekoa erabiltzailearen kontu zenbakian itzuliko zaie.

Azalpen gehiago jakiteko, Amaia Kultur Zentrora dei daiteke (943 00 46 28 ) edo Telekutxara (943 00 12 00).


Astelehenean egingo dute Mondragonen kongresua 650 ordezkarik, Amaian

Mondragon Korporazioko kooperatiba guztietako 650 ordezkari batzartuko dira astelehenean, hilak 13, Arrasateko Amaia Antzokian, korporazioaren urteko kongresurako. Kongresua 15:00etan hasiko da eta ateak itxitako batzarra izango da.

Fagor Etxetresna Elektrikoek onartu egin dute 2013ko gestio plana

Zalantza barik, gai-zerrendako puntu garrantzitsuena diru-fondo berri bat sortzearen gainekoa izango da. Kongresuak hura sortzea onartzen badu, 70 milioiko dotazioarekin jaioko da, eta helburu nagusia Fagor Etxetresna Elektrikoei laguntzea izango da.

Fondoa sortzearen alde edo kontra bozkatzeko orduan, kongresuak kontuan izango ditu Fagor taldeak bere batzar orokorretan hartu dituen erabakiak. Fagor taldeak bihar, zapatua, bukatuko ditu bere batzarrak, Fagor Ederlanenarekin. Baina Fagor Etxetresnen batzar orokorrak hartutako erabakiek izango dute pisu handiena, fondoko diru-laguntza kooperatiba horrendako izango delako.

Soldata jaitsi

Fagor Etxetresnetako bazkideek bi egunetan egin zituzten batzar orokorrak. Martitzenean 2.000 bazkidetik gora batu ziren Uarkape pilotalekuan. Eguaztenean, Basaurikoak (Edesa) batzartu ziren. Bertan, soldatak beste koska bat jaistea baloratu eta bozkatu zuten; hain zuzen, % 6,48 jaistea, % 80ra arte. Boto horiek astelehenean zenbatuko dituzten arren, ezuste handirik ez badago, bazkideek onartu egingo dute proposamena; izan ere, konpainiak datozen urteotan aurrera eroan nahi duen plan estrategikoaren bidetik doa, eta laguntza-fondoa sortzeko baldintza da.

Astelehenean zenbatuko dituzte ere batzarrean eztabaida handiena piztu zuen puntuaren gaineko botoak: hain zuzen, bazkideen lanpostua seme-alabei uzteko puntua kentzea proposatzen zen. Hori ere Fagor taldeko kooperatiba guztiek banan-banan bozkatu dute.

Bestalde, kontseilu errektoreko zazpi postu berritzea edo aukeratzea egokitu zitzaien Fagor Etxetresnetako bazkideei; besteak beste, presidentea aukeratu behar zuten. Xabier Bengoetxea izendatu dute presidente gisa. Kontseilu Errektorearen eta Kontseilu Sozialaren hautagaia zen. Zuzenbidean EHUn lizentziatua da eta 2008tik konpainiako Giza Baliabideetako zuzendaria izan da, eta Kontseilu Errektoreko kidea orain bi urtetik. KontseiluBerria iniziatibak bere lehendakarigaia ere proposatu zuen.

Gestio plana, aurrera

Etxetresnen batzar orokorreko beste gai garrantzitsuenak ere onartu egin zituzten kooperatibistek: 2013ko aurrekontuak eta gestio plana eta 2012ko aurrekontuak, besteak beste.

Aurtengo gestio planaren helburua hau da: salmentei eustea atzeraldian dauden merkatuetan, eta "nazioarteko merkatu estrategikoetan" haztea, Fagorren marka nagusiak sendotuta, produktu berriak merkaturatuta eta Fagorrek Egosketa lerroan duen lidergoari eusteko inbertsio-plana martxan jartzea.


Haize-Orratz festa egingo dute Zarautzen, bihar

Zarauzko Gaztelekuak izen berria du orain: Haize-Orratz gaztelekua. Hori ospatzeko festa antolatu dute biharko, 12-18 urte bitarteko gaztetxoentzat. Hona hemen ekitaldi zerrenda:

- 17:30-18:30. Davila disko jartzailea, joko erraldoiak, photo call-a eta informazio puntua, Lege Zaharren Enparantzan.

- 18:15- 18:25. The move taldearen dantza erakustaldia, Lege Zaharren Enparantzan.

- 18:30-18:40. Haize-Orratz pankarta jarriko dute Gaztelekuan.

- 18:45- 18:55. Gazteek egindako bideoaren proiekzioa, Zinema pilotalekuan.

- 19:00- 19:15. Txokolate eta gofre banaketa, Zinema Pilotalekuan.

- 19:15-19:45. Dantzaldia Davila disko jartzailearekin, Zinema pilotalekuan.


Osasun alorreko langileen atxikimendua jaso du Sareren giza kateak

Gaixo dauden presoen eskubideak aldarrikatuko dituzte Gasteizko Leizaola plazan egingo duten ekitaldian.

Osasun alorreko langileen babesa izango du Sare euskal presoen giza eskubideen herritarren sareak larunbaterako Gasteizko Leizaola plazan antolatu duen giza kateak.

Espetxe zaintzaren ardura nagusia presoen osasuna eta bizitza zaintzea dela aldarrikatuko dute profesionalok, paparrean bihotz bat itsatsita.

Isabel Montero Arabako Gizarte Ongizateko Institutuko Pertsonal Batzordeko presidenteak eta Patxi Bezares Arabako Unibertsitate Ospitaleko langileak prentsaurreko batean azaldu dutenez, “gaixo dauden pertsonek ezin dute espetxean egon, zalantzarik gabe”. “Gaixorik dagoen presoaren onerako neurria espetxetik ateratzea dela diogunean hauxe esan nahi dugu: giza eskubideak errespetatzeko oinarrizko printzipioa dela”, gaineratu dute.


Malerrekako herri eskolen topaketa apirilaren 17an

Asteazken goizean Sunbillan egitekoa den Malerrekako Herri Eskolen IX.

Joko Topaketari buruz mintzatu gara Marta eta Unai irakaslekin.


Ekaitza Urnieta aldean

Ekaitza Urnieta aldean.


BEKEOren musika eta dantza, femeninoan

Au Fémenin Pluriel goiburupean, kontzertu dantzatua eskainiko du Baiona Euskal Kostaldea Eskualdeko Orkestrak (BEKEO) heldu den ostegunean, hilaren 10ean, Varietes aretoan, 20:30etik aurrera. Kontzertu honetan bi piano jole, biolinista bat eta bi dantzarien artean egin daitezkeen konbinazio guztiak izanen ditugu ikus eta entzungai. Orkestra baten moduko soinuak eta kolore intimoak dituen programa bat izanen da: dantza barrokoak, ijitoen dantzak, balsak…

Honako artista hauek parte hartuko dute kontzertuan: Marie-Jose Steffan eta Damaris Alsunard (pianoa lau eskutara), Aurelia Lambert (biolina), eta Laetitia Cheverry eta Veronique Munoz Aniorte (dantzariak).

Kultur Sasoiaren baruan

Ekitaldia Kultur Sasoiaren programaren barruan dago eta, hortaz, Bidexka deskontu txartela erabil daiteke. Txartela ez dutenentzat sartzeak 12 euroko kostoa izango du. Informazio gehiago nahi duenak BEKEOren webgunean du eskuragarri.


Harresi guztien gainetik, hitzak

Presoen lagunak taldeak Lasarte-Oriako Elkartasun Eguberri egitarauari amaiera emango dio gaur. "Harresi guztien gainetik, sarraila guztien azpitik jasotako hitzak" errezitaldia ohiko hitzordua bilakatu da herrian dagoeneko eta gaur 19:00etatik aurrera, ekitaldiaz gozatzeko aukera izango da.

Manuel Lekuona kultur etxeko aretoan gaur arratsaldeko 19:00etatik aurrera, presoen hitzak irakurri, dantzatu eta antzeztuko dituzte. Presoen lagunek eta senideek ekitaldi hau antolatzen duten laugarren urtea da eta herritar ugari biltzen dituen ekimena da, bai oholtza gainean, baita ikusle modura ere.

Antolatzaileek kontatu dutenez, "espetxean daudenen herritar, lagun, senideen testuekin osatu dugu aurtengoa ere".

Honetaz gain, Eguberri bezperan Okendo plazan zabaldu zen maindirea ere egongo da Manuel Lekuonako ekitaldian. Izan ere, "kaleko zein errezitaldiko soinu-hiz-usainak jasoko dituen maindirea" izango da.

Baina errezitaldiaz gain, afaria ere antolatu dute. Xirimiri elkartean izango da eta tiketak 10 euro balio ditu.

Herritarrak ekitaldian eta afarian parte hartzera gonbidatzen dituzte antolatzaileak.

Ahobizarra kentzeko hemen iazko pasarteetako bat:

Dantzan dabilen herria guria

Bai, kukuka dabil

Edo Ttakun Ttakun

Ostadarra ikusten da

Xirimiria ari dun aldiro

Eta ikusi zukua ateratzen gaztiak

Eta ikusi sortur eta sortuz guztiak

Plazerra da Txintxarriaren

Oihartzunak irakurtzia

Dilin dalan dilin dalan

Plazerra gure hitzekin egiten dezutena

Sentitu, ikusi eta entzutia

Eta gaur zuen artian egotia ere!

(Aitzol 2012 Paris)


Konstituzionala erreformatzeko erabakia gaitzetsi du Legebiltzarrak

EAJk eta EH Bilduk babestu dute proposamena.Salatu dute prozesu politiko demokratikoak ezin direla eragotzi «zigor eta errepresio bidez»

PPren «interes politikoei» soilik erantzuten dien «salbuespen» neurri bat dela iritzita, Espainiako Auzitegi Konstituzionalaren erreformaren aurka agertu da Eusko Legebiltzarra. EAJren eta EH Bilduren arabera, herritarrek hautatutako ordezkari politikoei dagokien askatasuna urratzen du lege aldaketa horrek, haiei «jazartzeko» neurriak biltzen dituelako. «Ordezkari politikoek iritzi politikoa adierazteko eta askatasun politikoz aritzeko duten eskubidea zigortu nahi dute».

Urriaren 15ean onartu zuten Espainiako Senatuan Auzitegi Konstituzionalaren erreforma, auzitegi hari ahalbidetzeko sententziak betetzen ez dituzten hautetsiak zigortzea. Hain zuzen, azaroaren 9ko galdeketa antolatu izana egotzita, Artur Mas Kataluniako Generalitateko presidenteak auzitegian deklaratu zuen egun berean atera zuten aurrera PPren proposamena. Legebiltzarraren ustez, lege horrek «urratu egiten ditu segurtasun juridikoa, legezkotasun printzipioa eta prozesu justu bat izateko aukera».

Kataluniako prozesu subiranista babestu du horrela Eusko Legebiltzarrak: «Prozesu politiko demokratikoak ezin dira eragotzi zigor, mehatxu eta errepresio bidez». Testuan jaso dutenez, gatazkak sortzeko baino ez du balio jarrera horrek, eta eztabaida politikoa da halako prozesuek eskatzen dutena, oinarri gisa jarrita «hiritarrek modu librean adierazitako erabakien errespetua».

EH Bilduk aurkeztu du legez besteko proposamena, eta EAJren babesarekin atera da aurrera. Hala, gehiengoz babestu dute testua legebiltzarkideek; 47 agertu dira alde, eta 28 aurka —PSE-EE, PP eta UPDko ordezkariak—.

PPk irailean aurkeztu zuen erreforma proposamena Espainiako Kongresuan, eta argi esan zuten «Kataluniaren independentzia inork ez onartzeko berme» izango dela lege aldaketa. PSE-EEren bozeramaile Jose Antonio Pastorrek gogora ekarri duenez, erreformaren aurkako helegitea jarri zuen PSOEk orduan. EH Bilduren proposamenaren aurka egin dute, ordea; Pastorren esanetan, Konstituzionalaren izaera baino gehiago, prozesu subiranista defendatu nahi duelako koalizioak. UPDko Gorka Maneiro ere erreformaren aurka agertu da, eta kritikatu egin du EH Bilduren jarrera, esanez koalizio subiranista ez dela nor «demokrazia lezioak» emateko.

Estatutuaren 36. urteurrena

Bakarrik egin zuen PPk Auzitegi Konstituzionalaren erreforma, eta Eusko Legebiltzarrean ere PP izan da hura defendatu duen bakarra. Borja Senperrek esan du neurri horrekin ez dela kolokan jartzen botere banaketa, soilik ebatzitakoak gauzatzeko gaitasuna eman nahi zaiola Konstituzionalari. «Tankeak ez», baina «epaileak bidaltzea» egotzi dio PPri EH Bilduko Hasier Arraizek, eta Senperrek erantzun dio hori dela «estatu demokratiko batean egiten dena».

Ika-mika horien atzean, esparru juridiko eta politikoa da eztabaidan dagoena, Katalunian nahiz Euskal Herrian. Igandean da, hain zuzen, Gernikako Estatutuari buruzko erreferendumaren 36. urteurrena, eta ospakizunak antolatu dituzte PSE-EEk eta PPk. Ekitaldi bana egingo dute Bilbon, alderdietako buruzagiekin, estatutua «omentzeko».


Haurren bertso jaialdia, asteartean

Herri Eskolako 5 eta 6garren mailako ikasleek Gu ere bertsotan ekimenean hartzen dute parte, Udalak sustatuta, eta bertan ikasitakoarekin, bertso emanaldia egingo dute asteartean, 17:00etan kiroldegian.


Mandubiatik biribilean

Mandubiako gaina (532 metro) da ibilbide honen abiapuntua eta jomuga. Biribila osatzeko hainbat aukera izango ditu mendizaleak, bidea laburtuz edota luzatuz. Ezkio-Itsasoko itzulia Mandubiatik hasita 14 kilometrotik gorakoa da, baina hiruzpalau kilometro kenduko dizkiogu proposamen honetan garaierari eutsita.

Mandubiako bentan Oria eta Urola ibarren arteko pasabidean egongo gara. Antzinean merkatari, bidaiari eta erromes andanak zapaldutako gaina da. Donejakue bidearen ikurra egurretan zizelkatuta ikusiko dugu seinale batean. Mandubizar baserriaren atzealdean dagoen pista hartuta ekingo diogu ibilbideari. Pago zaharren ilara batek erakutsiko digu bidea. Mandubizelaiko trikuharrira doan seinaleak Erdi Aroko erromesen aurrekoentzat ere tokiak zeresana bazuela adieraziko digu. Seinalea ezkerrean utzita, altzifreek eta alertzeek tokia hartuko diete pagoei, eta ikur berrien aurrean, Ormaiztegira doan bidea utziko dugu Elorri aterpetxearen ondotik igarotzeko. Enborretan margotutako marka zuri-gorri-horiak jarraituko ditugu aurrerantzean Kizkitza, Ezkio, Itsaso eta Atxurtza norabideak aukeran ematen dizkigun seinalea aurkitu arte. Ibilbideko bidegurutzerik garrantzitsuena da, bertara itzuliko baikara amaieran. 150 metrora Kizkitzako ermitaren itsasargia dago. Baseliza ikusteko gure lehenengo aukera izango da, itzuleran bigarren aukera bat izango dugu nahi izanez gero.

Arrobiazpitik joko dugu Izazpi-Kizkitza mendilerroan. Norabide horretan goazela Aizkorriko mendikatea ikusiko dugu ezkerrean. Pago artean, Ariola izena gorriz idatzita duen etxolatxoarekin topo egingo dugu. Aurrerago Beotegiko tontorretik (729 metro) behera eginda Atxurtzako atsedenlekura iritsiko gara, iturria eta mahaitxoak daude bertan. Hemen utziko dugu mendilerroa eta Ezkiora egingo dugu, marka zuri-horiekin batera. Ur biltegia, hilerria eta Santa Marina ermitatik iraganda iritsiko gara Ezkiora.

Arrobiazpin bueltan

San Migel eliza eta Goienetxe baserriaren artean dagoen pista hartuko dugu marka zuri-horiak utzita. Mendi magaletik, altuerarik galdu gabe, Agerreazpikoa baserriaren aztarnak ikusiko ditugu. Kamiñoetxeberri baserriaren atzean, altuera galdu gabe aurrera egingo dugu, eta gorantz ateratzen den pista hartuta iritsiko gara San Lorentzo ermitara. Pinu artetik Ezkio bistaratuko dugu lehenengo planoan, eta Irimo mendia sakonean. San Lorentzo Ezkio-Itsasoko lehenengo parrokia izan zen; kanpotik kanpaia txikiak baino ez du adierazten baseliza bat dela.

Kizkitzara zuzenean joateko edo Itsasora egiteko aukerak ematen dizkigun bidegurutzea dago San Lorentzo bertan. Itsasora joko dugu marka zuri-horiekin elkartuz. Itsasogoena baserri ondotik igarota helduko gara Itsasora. Eliza eskuinean utzita, marka zuri-hori-berdeak hartuta gora egingo dugu. Pago eta pinu basoan barrena Arrobiazpin izango gara; ibilbide hasierako bidegurutzean. Bidegurutze horrek berak Mandubiara eramango gaitu bueltan.


Kontseiluak eta Jaurlaritzak akordioa sinatu dute "euskara ikasle etorkinei hurbiltzeko"

Eusko Jaurlaritzako Hezkuntza sailak eta Kontseiluak akordia sinatu dute gaur, 10.600 etorkin ikasle "euskarara gerturatzeko". Jaurlaritzako Hezkuntza sailburu Angeles Iztuetak esan duenez, akordioaren helburua zera da: "ikasle etorkinak, haien familiak eta gainontzeko eragileak (etorkinen elkarteak) prestatzea, Euskal Herriko hizkuntz eta kultur ezaugarriak lehenengo unetik ezagutu ahal izateko". Azpimarratu dutenez, "uste osoa" dute "euskara eta gure kultura etorri berriek ere bere egingo dituztela etorkizunean".

Kontseiluak eta Jaurlaritzako Hezkuntza sailak sinatutako akordioak bi jarduera izango ditu: "hezkuntza, Unibertsitate eta Ikerkerta Sailaren Helduen Hizkuntzako ikasleak prestatzea, euskal hizkuntzan eta kulturan beren trebakuntza sustatzeko" bat, eta "ikasle etorkinek euskara ikasteko dituzten materialak aztertu eta premia berriei erantzuteko berriak sortzea", bestea.

EAEko hezkuntza sisteman 10.600 ume eta gazte daude eskolatuak, Iztuetak prentsaurrekoan azaldu duenez. Horiek guztiek, gainerakoek bezala, 16 urte betetakoan euskaraz, gazteleraz eta ingelesez hitz egitea da asmoa.

10.600 horietako %69k Hego Ameriketan dute jatorria, %15ek Afrikan, %18,5ek Asian, eta %10 Europako Batasuneko herrietatik datoz.

Ume edo gazte atzerritarren erdiak (%53) Bizkaiko eskoletan daude matrikulatuta; Arabakoetan %18,5 eta Gipuzkoakoetan, berriz, % 28,5.


'El Conquistador del Fin del mundo' saioko taldea hasia da lanean

Martxan da, hamargarrenez, abentura-saioaren ekoizpena. Ekoizleak eta grabazioan diharduten langileak lehiaketa gauzatuko den lekuan dira jada, eta laster helduko dira lehiakideak.

'El Conquistador del fin del mundo' ren ekoizpena martxan da hamargarrenez. ETB2ko telerrealitate saio ezaguna prestatzen diharduten ekoizleak eta grabazio-lantaldeko kideak abentura-lehiaketa gauzatuko den agertokian dira jada. Argentinarrak dira lantaldeko kide gehienak.

Laster helduko dira lehiakideak, grabazioa urriaren 12tik azaroaren 12ra bitartean egingo baitute. Julian Iantzik izango du, beste behin ere, 'EL Conquis' gidatzeko ardura.

1.200 bat pertsona aurkeztu dira uda honetan 'El Conquistador del Fin del Mundo' saioaren castingera beraz, itxura guztien arabera, lehiakide-taldea anitza izango da.

Zein lekutan biziko dira aurten partaideak? Zenbat lehiakide eta talde izango dira? Zein izango dira kapitainak?

Aurrerago joango gara galdera horiek argitzen.


Ekintza ugari Euskararen Eguna ospatzeko

Gaur, abenduak 3, Euskararen Eguna da mundu guztian. Debagoienean ekintza ugari antolatu dira herri ezberdinetan. Hemen duzue herriz herri antolatu diren ekintzen egitaraua:

Aramaio

9:30-10:30 Lierni Altunak gidatuta mahai-ingurua egingo dute kultura etxean. 4-5 euskalki desberdinetako jendeak hartuko du parte.

Aretxabaleta 19:00 Euskararen Nazioarteko Egunerako gertatutako idatzia irakurriko dute lehenengo Herriko plazan. Ondoren argazkia aterako dute elkartutakoek euskararekin bat egiten dutela aldarrikatzeko, eta kantu saioari ekingo diote gero, trikitilariak lagun dituztela. Ospakizun giroarekin bukatzeko ekitaldiok txistorra mokadutxoa jango dute udaletxe zaharreko atartean.

Arrasate

17:30 Fagor Taldeko Euskara Batzordeko kideek BAGARA, ETA BAGOAZ AURRERA! lelopean ekitaldia egingo dute Kulturaten. Ekitaldi xumea, parte hartzailea eta umoretsua izango da..

18:30 Jokin Zaitegi sariketaren aurreko edizioko liburuaren aurkezpena izango da, kulturateko Jokin Zaitegi aretoan. Liburuaren izena Basamortua da eta Xabier Mendigurenen presentzia izango du.

Bergara

Egun osoan Ikastolen eta Euskararen Eguna ospatuko dute Aranzadi ikastolan. Ekintza ugari egingo dituzte maila guztietako ikasleek.

18:30 Hizkuntza eskubideei buruzko tailerra kultura etxean. Hizlaria: Paul Bilbao, Hizkuntza Eskubideen Behatokiko zuzendaria.

Eskoriatza

Egun guztian zehar Eskoriatzako herriko plazan norberak egindako marrazkiak, lemak, bertsoak, poemak... zintzilikatzeko aukera egongo da.

15:30 Luis Ezeiza Herri Eskolako ikasleen jaialdia. Euskal dantzak

16:00 Gaztaina erreak denontzako.

16:30 Haurrentzako ginkana eta jolasak .

17:30 Txokolate jana.

Huhezi

11:00 Pailazo euskalduna, irakasle euskaltzalea. Jose Mari Agirretxe, Porrotx. HUHEZI, Eskoriatza

13:30 Euskal Wikipediaz: sorrera eta gaur egungo egoera. Mikel Iturbe, Euskal Wikipediako kudeatzailea eta Eskolako ikaslea. HUHEZI, Eskoriatza

Oñati

Txantxiku ikastolan Argitxoren gaineko eskulanak egingo dituzte lehen hezkuntzakoek, DBHko ikasleen ipuin kontaketara joango dira gero eta dantzaldia izango dute trikitixarekin.

Lehen hezkuntzakoak 11:00etan plazara irtengo dira eta han bertsolariak eta herri kirolak izango dira. Arratsaldean, bigarren hezkuntzako ikasleek jaialdia egingo dute gaztelekuan, 15:00etan hasita.

Elkar-Hezin ekintza ezberdinak egingo dituzte egun osoan zehar: bertsoak, koplak, abestiak...

Errekalde Herri eskolan goizeko 10:00etan hasita haur hezkuntzako umeek egindako marrazkiak jarriko dituzte jolastokian eta jolasak egingo dituzte. Lehen hezkuntzako lehen eta bigarren ziklokoek herri kirolen lehiaketa egingo dute eta hirugarren ziklokoek rally kulturala egingo dute institutuko plazan. Bukatzeko, bertso eta kantuak eskainiko dituzte ikasle guztiek.

Gurasoen Euskara Taldeak kalejira egingo du 18:30ean eta euskarazko abestiak kantatuko dituzte kalez kale.

ETEO

10:30-12:30 Taloak tabernan, eta taloak egiten ikasteko aukera.

12:30 Trikitilariekin poteoa unibertsitate inguruan.

13:30 Bertso bazkaria, Sustrai Colina eta Amaia Agirre bertsolariekin.

18:30 Kalera bertsolariekin

17:30 Luntxa Txaketua tabernan

Debagoiena

MUko I. Argazki Lehiaketako sariak emango dituzte dagokion fakultatean. Lehiaketaren gaia izan da "Euskara eta unibertsitatea".


Irunen Oteizak egin zuen bidea gogoratuko dute larunbatean

Akordeoi laukotearen entsegua, Irunen

Ezmugak plataformak, Irungo Udalarekin elkarlanean, Oteiza, muga aldeko animalia ekimena antolatu du larunbaterako (hilak 30). Dantza eta musika garaikidearen bitartez artistak Irunen egin zuen bidearen gaineko bisita gidatua da, eta Oteizak Irunen dituen hiru obrak bisitatuko dituzte hala nahi dutenek. Musikeneko kideek jarriko dute musika, eta Ertza taldekoek dantza. 12:00etan abiatuko da bisita, Santiago zubitik.

Ordubeteko bisitaldia izango da, Santiago zubitik Arista vacia izeneko eskulturara (justizia jauregiaren parean dago). Bidean ekimenerako propio konposatu dituzten musika piezak joko dituzte Musikeneko akordeoi laukote batek, metal bosteko batek eta saxofoien laukote batek. Musika Ertzako dantzariek lagunduko dute, Asier Zabaleta koreografoaren gidaritzapean.

Ezmugak-en gaineko informazio gehiago izateko 34 649 31 16 36 telefono zenbakira dei daiteke, edo ezmugak[a bildua]gmail.com-era idatzi.


Altsasuko gazteen kasua hizpide, gaur gauean, '360º. Tú decides' saioan

Batetik, kartzelan 500 egun baino gehiago daramatzan gazte baten gurasoekin arituko dira, eta, bestetik, erasoa jasan zuen guardia zibil baten amarekin hitz egingo dute.

Audientzia Nazionalean epaitzen ari den Altsasuko gazteen kasua asteko albistea izan da, eta gaurko '360º. Tú decides' saioak epaiketaren datu guztiak emango ditu. Batetik, kartzelan 500 egun baino gehiago daramatzan gazte baten gurasoekin egongo dira, eta, bestetik, erasoa jasan zuen guardia zibil baten amaren testigantza jasoko dute. Gaueko taberna-liskarra ala terrorismo ekintza bat izan zen? Saioan parte hartuko duten 50 herritarrak galdera horren erantzuna topatzen ahaleginduko dira, eta gertatutakoaren inguruan dituzten iritzi eta argudioak emango dituzte.

Bestalde, Javier Clemente izango dute saioan gonbidatu. Berarekin egun-eguneko gaiak aztertuko dituzte eta, nola ez, futbolaz arituko dira solasean. Larunbat honetan jokatuko dute Barçak eta Sevillak Kopako Finala. Errepikatuko ote da Espainiako erregeari aurrekoan egindako txistualdia?

'360º. Tú decides' ostiraletan izaten da ikusgai, 22:15ean, ETB2n eta eitb.eus-en.